Številka: 90000-3/2025-35

Datum: 14. 4. 2025

**MAGNETOGRAMSKI ZAPIS PO ZVOČNEM POSNETKU 22. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 14. aprila 2025 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ZORAN JANKOVIĆ**

Spoštovane svetnice, spoštovani svetniki, gospe in gospodje. Pričenjamo z 22. sejo Mestnega sveta MOL. Prisotnih je 39 svetnic in svetnikov. Opravičil se je gospod Crnek. Smo sklepčni, lahko začnemo z delom. Vljudno prosim, da izključite zvok mobilnih telefonov, da ne motimo delo. Prosim vas, da gumb z ikono govorca pritisnete samo v primeru, da želite imeti razpravo. V koliko želite podati repliko, postopkovni predlog ali obrazložitev glasu, to naznanite z dvigom rok. Prejeli ste predlog dnevnega reda 22. seje Mestnega sveta Mestne občine Ljubljana. Po sklicu ste prejeli poročilo Odbora za finance v skladu s katerim odbor predlaga umik 16. točke z naslovom »Predlog revizije javno-zasebnega partnerstva Bicikelj«. Predlogu se pridružujejo tudi Statutarno pravna komisija, kar je razvidno iz poročila komisije. Po sklicu ste prejeli tudi predlog Svetniškega kluba Levica za umik 17. točke z naslovom »Predlog za zaščito otrok in ukinitev certifikata »LGBT prijazno« v ljubljanskih vrtcih, šolah«. Odpiram razpravo o dnevnem redu. Največ ena minuta brez replik. Izvolite. Gospod Primc, izvolite.

**GOSPOD ALEŠ PRIMC**

Hvala lepa. Najprej bi prosil za eno minuto na temo Biciklja. Zakaj nasprotujete neodvisni zunanji reviziji, ki bi dala odgovor na samo dve vprašanji. Kakšen je strošek sistema Bicikelj, ki pravite, da se sam ne pokriva? In koliko so vredne lokacije oglasnih mest, ki jih podjetju, podjetju Europlakat daje Mestna občina Ljubljana? To vprašanje sem zastavil že leta 2024 in nisem dobil odgovora. Po mojih izračunih so lokacije, ki jih daje Mestna občina Ljubljana Europlakatu vredne najmanj 5 mio EUR več, kot so stroški delovanja sistema Bicikelj za Europlakat, se pravi, da je Mestna občina Ljubljana v tem poslu po mojih izračunih vsako leto oškodovana za 5 mio EUR. Ker se tako upirate neodvisni reviziji, imamo občanke in občani Ljubljane zelo utemeljen sum, da gre tukaj za vsaj 5 milijonsko korupcijo. Zdaj pa še minuta za drugo točki, ki jo hoče umakniti Levica. »LGBT prijaznost« zahteva od otrok v vrtcih in šolah, prijazno do žensk, ki spolno občujejo z ženskami, do moških, ki spolno občujejo z moškimi, do ljudi, ki spolno občujejo tako z moškimi kot ženskami, in do ljudi, ki spreminjajo spol. Zdaj mi pa povejte, kaj ima to veze z otroki v vrtcih? Kaj otroke zanima kdo ima s kom spolne odnose? Prijaznost do vseh mogočih spolnih praks, ni pa prijaznosti zaukazane do tistih, ki imajo spolne odnose z nasprotnim spolom? Zakaj ne naredite prijaznost do oseb s posebnimi potrebami?

**GOSPOD ZORAN JANKOVIĆ**

Gospod Primc, gospod Primc, malo prosim ton dol. Kar dajte prosim.

**GOSPOD ALEŠ PRIMC**

Drugače me pa ne slišijo gospe.

**GOSPOD ZORAN JANKOVIĆ**

Ne, ne, saj imate mikrofon tam.

**GOSPOD ALEŠ PRIMC**

Tole prosim, da mi, a lahko povem do konca? Zakaj ne uvedete certifikata »prijazno do starejših«, »prijazno do otrok s posebnimi potrebami«? Poglejte, zahtevate samo prijaznost do--

-------------------------------------------------------------------------------------zvok, ki napove potek časa

### **GOSPOD ZORAN JANKOVIĆ**

Hvala lepa. Gospa Honzak, izvolite.

**GOSPA URŠKA HONZAK**

Hvala za besedo. V svetniškem klubu Levica smo ponovno predlagali umik točke in ponovno ponovili našo obrazložitev glede certifikata »LGBT prijazno«. Jaz sem že na odboru opozorila, pa bom zdaj tukaj tudi še enkrat javno. Gospod Primc, s takim izvajanjem, s takimi točkami spodbujate nasilje tako psihično kot tudi fizično nad pripadniki določene skupine ljudi, ki je že tako še vedno žal diskriminirana v naši državi oziroma v naši družbi. In kot sem tudi že tam rekla, ne vem spomnimo se časov, pa jaz se jih na srečo ne, ko ženske niso smele delovati v javnem življenju, ko ženske niso smele biti izobražene itd., a zdaj hočemo iti nazaj v takšne čase?

### **GOSPOD ZORAN JANKOVIĆ**

Hvala lepa. Gospa Babnik.

**GOSPA MARUŠA BABNIK**

Otroštvo ni prostor za ideologijo. Menim, da odrasli predstavljamo določeno temo, jo pogosto sprejmejo otroci brez razumevanja širšega konteksta, zato je ključnega pomena. Starši imajo pravico do soodločanja, o tem seveda na nobenem svetu staršev ni, ker jim take vsebine aktivizma niso predstavljene. Kakšne so grožnje? Politizacija šolskega prostora, povečana polarizacija med konflikti med družinami. Zato predlagam, da uvedete starševska soglasja, pa naj se odločijo. In seveda tudi, da je nujno potrebno prilagoditi določene vsebine starosti primerno, brez aktivizma, izobraževalni prostor ne sme postati poligon za nobeno obliko ideološkega vplivanja. In pa še, alternativne vsebine za tiste starše, oziroma za tiste otroke, ki se starši s določenimi prepričanji ne strinjajo. Hvala.

**GOSPOD ZORAN JANKOVIĆ**

Gospa Žekar.

**GOSPA JELKA ŽEKAR**

Torej Odbor za finance, pa tudi Statutarno pravna komisija predlagamo seveda, da se umakne točka dnevnega reda, ki se nanaša na projekt javno-zasebno partnerstvo Bicikelj. Na Odboru za finance smo o tem razpravljali in gospodu Primcu kot predlagatelju gradiva, če bi seveda bil pripravljen, da se pogovarja o vsebini in da razpravljamo o tem, ali je ekonomsko upravičen ali ne, ni bilo vredno priti na sejo. Mi smo razpravljali tudi o reviziji, ki jo je opravilo javno-zasebno partnerstvo, neodvisna organizacija, ki jo je MOL naročil lansko leto za isto obdobje, kot predlaga gospod Primc, pa mu ni bilo vredno, da bi o tem razpravljali. Mi smo razpravo opravili in smo ugotovili, da so ne samo ekonomske ampak tudi širše družbene koristi od tega Biciklja, ki upravičujejo ta projekt. Hvala lepa.

**GOSPOD ZORAN JANKOVIĆ**

Ugotavljam navzočnost po celotni točki. Rezultat navzočnosti: 40.

**Glasovanje poteka O PREDLOGU SKLEPA:** **Mestni svet Mestne občine Ljubljana sprejme predlog, da se predlagana 16. točka z naslovom »Predlog revizije Javno-zasebnega partnerstva Bicikelj« umakne z dnevnega reda 22. seje mestnega sveta.**

Prosim za vaš glas.

**24 ZA,**

**14 PROTI.**

Točka je umaknjena z dnevnega reda.

**In zdaj gremo na naslednje glasovanje, ki poteka O PREDLOGU SKLEPA: Mestni svet Mestne občine Ljubljana sprejme predlog, da se predlagana 17. točka z naslovom »Predlog za zaščito otrok in ukinitev certifikata »LGBT prijazno« v ljubljanskih vrtcih in šolah« umakne z dnevnega reda 22. seje mestnega sveta.**

Prosim za vaš glas.

**28 ZA,**

**7 PROTI.**

Točka je umaknjena z dnevnega reda.

**In zdaj glasujemo O PREDLOGU: Mestni svet Mestne občine Ljubljana sprejme predlog dnevnega reda 22. seje mestnega sveta skupaj s spremembama.**

Zaključujem.

**32 ZA,**

**6 PROTI.**

Dnevni red je sprejet.

Prehajamo na točko 1.

**AD 1. POTRDITEV ZAPISNIKA 21. SEJE MESTNEGA SVETA MESTNE OBČINE LJUBLJANA**

Razprava prosim. Ni razprave. Ugotavljam navzočnost. Rezultat navzočnosti: 40.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 21. seje Mestnega sveta Mestne občine Ljubljana z dne 17. marca 2025.**

Rezultat glasovanja:

**39 ZA,**

**0 PROTI.**

Sprejeto.

Gremo na vprašanja in pobude svetnikov.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo ste prejeli s sklicem in po sklicu seje. Pisno vprašanje z zahtevo za ustno predstavitev je poslala gospa Tina Bregant glede povezav župana s Srbijo. Vprašanja in pobude so poslali gospodIgor Horvat glede vstopne točke v Krajinski park Tivoli, Rožnik in Šišenski hrib, rumenih pasov; gospa Shala glede izvajanja programov zdravstvenega varstva, teritorialne razporeditve programov zdravstvenega varstva; gospod Primc glede prehoda za pešce na Komanovi ulici, zavijanja levo s Kajuhove na Toplarniško ulico, kanala C0, proizvedene elektrike v plinsko-parni enoti TE-TOL, kopanja mulja iz Ljubljanice, neurejenega pločnika na križišču Grablovičeve in Ob Ljubljanici, podražitve Centralne čistilne naprave Ljubljana, onesnaženja pitne vode v vodarni Hrastje; gospa Kovačič glede zmanjšanja hitrosti na Dunajski cesti v Črnučah, kolesarske povezave med Šentjakobom in Nadgorico ter kolesarske povezave med Trzinom in Ljubljano; gospa Sojar glede zaklonišč. Prejeli ste tudi odgovore na vprašanja z 21. seje. Prav tako ste prejeli odgovora na vprašanji gospe Shala s te seje. Besedo za ustno postavitev vprašanja dajem gospe Tini Bregant.

**GOSPA DR. TINA BREGANT**

Hvala. Spoštovani. Naslovi, ki jih v zadnjem času spremljamo v domačih in tujih medijih govorijo sami zase. Težko bi v sodobni zgodovini Slovenije našli župana, ki bi se tako aktivno vključeval v politične tokove druge države, in to ne katere koli, temveč svoje rodne. Če se pošalim, bi celo lahko rekla, da gre morda za izjemen vpliv župana glavnega mesta naše male Slovenije na večjo državo Srbijo, ali pa je resnica morda ravno obratna. Ponos na svojo domovino, je sicer nekaj, kar večina ljudi nosi v sebi. Športne zmage, kulturne prireditve, zgodovinski uspehi, tudi glasba in hrana, vse to so razlogi za praznovanje in občutek pripadnosti. Naklonjenost domovine očetnjave ni presenetljiva, je pa nekoliko nenavadna, ko preraste običajne okvire državljana, ki ima rad svojo rojstno domovino ter se prične kot župan glavnega mesta države, v katero je priseljen potegovati za vodilne položaje v svoji izvorni rodni državi, kjer se domoljubje začne prelivati v politično aktivacijo v tuji državi, pa se lahko vprašamo, kaj se dogaja z interesi, bolje s konfliktom interesov. Županu Ljubljane, ki upravlja z enim največjih občinskih proračunov v Sloveniji, se glede na medijska poročanja ponuja oziroma mu je bilo ponujeno vodenje tuje vlade. Infrastrukturni projekt in sodelovanje z drugo državo pa v luči tega postanejo milo rečeno zanimivi. Povsem drugače tudi izgleda okoljsko katastrofalen projekt kanal C0, saj če župana v Ljubljani ne bo več, ko bo voda onesnažena, to njega ne bo prizadelo. Podobno velja za vedno starodobne Ljubljane ljubljansko tržnico, in sicer kulturno dediščino Slovenk in Slovencev od Uršulink do Stolnice. Povsem upravičeno se poraja vprašanje ljubezen, do katere domovine in funkcije je trenutno aktualna? Zato gospodu županu zastavljam naslednja vprašanja. Ali imate politične ambicije v svoji rodni državi po koncu županskega mandata v Ljubljani v primeru geostrateških sprememb in morebitne nuje po izbiri podpore eni ali drugi državi? Domoljubje, do katere boste izbrali? Kolikokrat ste kot župan, torej javna oseba, z odgovornostjo v svojem zadnjem mandatu obiskali Srbijo? Kako gledate na študente v Srbiji in Sloveniji, ki protestirajo proti sistemski korupciji in represiji? Kako gledate na politično izpostavljene posameznike in odločevalce, ki delujejo v korist drugega naroda in druge države? Glede na vse, kar se dogaja, si Ljubljana zasluži iskrene odgovore, predvsem pa si zasluži župana, ki bo zvest svojemu mestu, meščankam in meščanom, ne pa političnim ambicijam neke druge države. Hvala.

**GOSPOD ZORAN JANKOVIĆ**

Jaz bi sicer lahko mirno odgovoril na taka neumestna podtikanja gospe svetnici, ki se predstavlja za Ljubljano, jaz sem vse svoje odgovore dal, vi si pa svojega sama o mojih početij kar ustvarite, kot želite. Gremo na poročilo župana.

**AD 3. POROČILO ŽUPANA**

**Aktualno dogajanje v Mestni občini Ljubljana. 18. marca smo odprli Športni center Ilirija. Z njim smo vrhunskim športnikom in rekreativcem zagotovili kakovostne pogoje za treninge in rekreacijo ter dobili sodoben prostor za izvedbo velikih mednarodnih tekmovanj. Nekdanji vrhunski plavalec Peter Mankoč, preplaval je kar nekaj kilometrov in metrov je izjavil: »Trenutno je težko najti bazen v Evropi, za katerega bi lahko trdil, da je boljši od tega.« Poleg olimpijskega in trenažnega bazena, Športni center Ilirija vsebuje še povezan objekt s štirimi športnimi dvoranami, zunanje športne površine, garažno hišo za obiskovalce in meščane ter Muzej Stanka Bloudka. Uredili smo tudi Lattermanov podhod, ki pod železniško progo povezuje Tivoli s središčem. V okviru kampanje Šport je lajv smo izdali priročnik Več športa, manj zaslona: priporočila za uporabo zaslonov pri mladih športnikih.** Med 22. marcem in 22. aprilom poteka tradicionalna okoljska akcija Za lepšo Ljubljano s številnimi aktivnostmi. Člani velike mestne družine smo na več lokacijah izvedli čistilno akcijo, 19. aprila bo potekalo čiščenje Ljubljanice, ob koncu akcije bomo razglasili drevo in drevored leta ter Naj blok po izboru meščank in meščanov.Nadaljujemo tudi z odstranjevanjem nelegalnih oglasnih panojev. **Z akcijo smo začeli leta 2023, do danes smo odstranili že 586 oglasnih objektov in to nadaljujemo. V okviru akcije Za lepšo Ljubljano izvajamo tudi projekt Zunaj, s katerim prebivalcem omogočamo, da sami uresničijo svojo idejo na prostem. Fundacija Arbor Day in Organizacija združenih narodov za prehrano in kmetijstvo sta nam že šesto leto zapored podelili naziv mesto dreves. Samo januarja in februarja letos smo na območju Golovca, Krajinskega parka Tivoli, Rožnik in Šišenski hrib ter Zajčje dobrave skupaj posadili 1.515 sadik gozdnega drevja. 22. marca je mestna svetnica Nada Verbič kot zaslužna članica prejela zlati znak Zveze društev general Maister. Čestitke. 30. marca smo obeležili mednarodni dan brez odpadkov (Zero Waste). Ljubljana je prvo glavno mesto znotraj Evropske unije v mreži zero waste postala že leta 2014. Konec marca smo prejeli nepovratna evropska sredstva za Športni park Savsko naselje (cca. 630.000 evrov), Bloudkov park v Tivoliju (820.000 evrov), na razpisu za najbolj inovativne projekte pa je bil za sofinanciranje izbran projekt EffiComfort** za izboljšanje energetske učinkovitosti v javnih in stanovanjskih zgradbah **(4,7 mio evrov). Skupaj smo torej prejeli 6,2 milijona evrov nepovratnih sredstev. 2. aprila je v Mednem, Stanežičah in Dvoru začel veljati nov prometni režim, s katerim smo preprečili pritisk tranzitnega prometa z Gorenjske proti Ljubljani skozi naselja. Izvajamo tudi poostren nadzor spoštovanja prometne signalizacije. 3. aprila smo na Prulah odprli Park Ade Škerl in Sonje Plaskan. Poimenovan je po istospolnem paru, kar je prvi tovrstni primer v državi. Ponosni smo, da je Ljubljana mesto, kjer različni živimo skupaj in se med seboj spoštujemo. 3. aprila smo objavili razpis za Župančičeve nagrade, najvišja priznanja mesta na področju kulture in umetnosti. Predloge zbiramo do 5. maja 2025. 6.** aprila je potekal dobrodelni tek Hop na Grad za pediatrično kliniko. **Od 7. do 13. aprila je potekala nacionalna preventivna akcija Hitrost, v kateri je sodelovalo tudi Mestno redarstvo. 7. aprila sem se udeležil pogovora v Klubu slovenskih podjetnikov. 9. aprila smo sodelovali na zaključnem dogodku Zavarovalnice Triglav Mladi upi. 15. aprila je organizacija European Best Destinations Ljubljano uvrstila na prvo mesto med evropskimi destinacijami za obisk v spomladanskem času. Zapisali so, da je Ljubljana edinstvena v svetovnem merilu, lepa in bogata kot Dunaj ter hkrati sredozemsko barvita in topla. European Best Destinations je Ljubljano v letih 2023 in 2024 izbrala za najboljše evropsko mesto za krajši oddih, leta 2022 za najboljšo destinacijo Evrope, leta 2021 za najboljšo zeleno prestolnico Evrope, leta 2020, v času epidemije covida pa za najvarnejšo evropsko božično destinacijo. Mlade vabimo k sodelovanju pri pripravi nove Strategije za mlade. Pogovori bodo v različnih četrtnih skupnostih potekali 16. in 23. aprila ter 8. in 14. maja. Med 19. in 22. marcem smo v Rigi sodelovali na Forumu mobilnosti Eurocities. Med 24. in 26. marcem smo se v Bruslju v okviru mreže Eurocities udeležili strokovnega obiska državnih svetnikov in Summita. 3. aprila sem se v Beogradu na povabilo predsednika UEFE Aleksandra Čeferina udeležil letnega kongresa. Dan prej sem se srečal s predsednikom Republike Srbije Aleksandrom Vučićem. Med 3. in 5. aprilom smo se v Budvi udeležili konference na temo evropske kulturne dediščine. Gostili smo udeležence Evropskega ekonomskega in socialnega odbora, viceguvernerja Razvojne banke Sveta Evrope Tomaša Bočka, člana Skupščine FAM, članice Skupščine FAM, nekdanjega avstrijskega zveznega ministra za zdravje, novega veleposlanika Indije v Republiki Sloveniji. Mestni svet seznanjam z dvema informacijama. Informacijski pooblaščenec je na podlagi prijave novinarja enega izmed medijev za posredovanje pisma podpore Aleksandru Vučiću javnosti opravil ogled, pregledal je dokumentarno evidenco in ugotovil, da zahtevano pismo ni v posesti organa, da torej organ z njim ne razpolaga. Gre za osebno pismo, ki se ne nanaša na delovno področje, zato je z odločbo zavrnil zahtevo za posredovanje pisma javnosti*.* Med drugim je ugotovil, da je bilo interesu splošne javnosti v zadostni meri zadoščeno že z informacijami, ki sem jih podal na novinarski konferenci. Posebej za gospo Bregant, to še enkrat poudarjam naj si pogleda. Drugič, Vrhovno sodišče je zavrnilo pritožbo mestnega svetnika gospoda Primca glede izpodbijanja sklepa Mestnega sveta o uvrstitvi predlaganih točk na dnevni red seje. S tem je potrdilo odločitev Upravnega sodišča. Mestni svetnik mora sam kriti stroške pritožbenega postopka.**

Gremo na točko 4.

**AD 4. KADROVSKE ZADEVE**

Gradivo za to točko ste prejeli po sklicu. Predsednik komisije za mandatna vprašanja in volitve, gospoda Čerina prosim za uvodne obrazložitve.

**GOSPOD ALEŠ ČERIN**

Hvala za besedo, gospod župan. Cenjene kolegice in cenjeni kolegi. Komisija vam v presojo in sprejem predlaga šest sklepov in pet mnenj. Hvala lepa.

**GOSPOD ZORAN JANKOVIĆ**

Hvala lepa. Prehajamo na obravnavo predlogov sklepov. Ugotavljam navzočnost po celotni točki. Rezultat navzočnosti: 34.

Prvi predlog Sklepa o prenehanju mandata in imenovanju nadomestne predstavnice Mestne občine Ljubljana v Svet Osnovne šole Božidarja Jakca. Razprava. Ni razprave.

**Gremo na glasovanje O PREDLOGU SKLEPA: Eriku Adroviću preneha mandat člana v Svetu Osnovne šole Božidarja Jakca. V Svet Osnovne šole Božidarja Jakca se za predstavnico Mestne občine Ljubljana imenuje Staša Rejc. Mandat imenovane je vezan na mandat sveta šole.**

Zaključujem razpravo:

**30 ZA,**

**0 PROTI.**

Sprejeto.

Gremo na drugi predlog sklepa o prenehanju mandata in imenovanju nadomestnega predstavnika MOL-a v Svet Osnovne šole Vita Kraigherja. Razprava prosim. Gospa Honzak, izvolite.

**GOSPA URŠKA HONZAK**

Hvala za besedo. Saj to bo splošna razprava, ne toliko o teh dveh konkretnih imenih, ampak zdaj se nam je to že parkrat zgodilo, da na eni seji potrdimo nekoga v nek svet zavoda potem pa do naslednje seje ali pa do kakšne kasneje ugotovimo, da je ne vem, že tretjič imenovan, kar pač ni pravilno. Tudi zadnjič se nam je zgodilo na kadrovski komisiji, da je bil en predlog neke osebe, ki ne živi v Mestni občini Ljubljana za nek svet zavoda, kar tudi vemo, da ni po pravilih in da moramo na to svetnike opozarjati oziroma da se to naknadno dogaja se meni zdi malo tako neprimerno, saj ima mestni svet ima svoje službe, ki morajo te zadeve preverit. Mi ne moremo vedeti, kdo zdaj je bil že drugič ali pa tretjič imenovan, bi prosila, če se to v prihodnje mogoče vnaprej preveri, preden taki predlogi pridejo do kadrovske komisije in do mestnega sveta.

**Glasovanje poteka o PREDLOGU: Karolini Korenčan preneha mandat člana Sveta Osnovne šole dr. Vita Kraigherja. V Svet Osnovne šole se za predstavnika MOL imenuje Dušan Bohinc. Mandat imenovanega je vezan na mandat sveta šole.**

Prosim za vaš glas.

Zaključujem.

**32 ZA,**

**0 PROTI.**

Sprejeto.

Gremo na tretji predlog sklepa o imenovanju predstavnika MOL v Svet Gimnazije Ledina. Razprava prosim. Ni.

**Glasovanje poteka O PREDLOGU SKLEPA: V Svet Gimnazije Ledina se za predstavnika MOL imenuje Marko Klemenc. Mandat imenovanega traja štiri leta.**

Prosim za vaš glas.

Zaključujem.

**33 ZA,**

**0 PROTI.**

Sprejeto.

Prehajamo na četrti predlog sklepa o imenovanju predstavnika MOL v Svet Gimnazije Vič. Razprava prosim? Ni razprave.

**Glasovanje poteka O PREDLOGU SKLEPA: V Svet Gimnazije Vič se za predstavnika Mestne občine Ljubljana imenuje Urban Lečnik Spaić. Mandat imenovanega traja štiri leta.**

Zaključujem.

Rezultat glasovanja:

**34 ZA,**

**0 PROTI.**

Sprejeto.

Gremo na peti predlog mnenja h kandidaturi za ravnateljico Vrtca Ledina. Razprava prosim. Ni.

**Glasovanje poteka O PREDLOG SKLEPA: Nataliji Kučiš Nikolić se da pozitivno mnenje h kandidaturi za ravnateljico Vrtca Ledina.**

Zaključujem:

**37 ZA,**

**0 PROTI.**

Hvala lepa. Dobro delo želim.

Gremo na šesti predlog mnenja h kandidaturi za ravnateljico Vrtca Pod gradom. Razprava prosim. Ni.

**Glasovanje poteka o PREDLOGU SKLEPA:** **Ajdi Šimnic se da pozitivno mnenje h kandidaturi za ravnateljico Vrtca Pod Gradom.**

Zaključujem:

**38 ZA,**

**0 PROTI.**

Hvala lepa. Dobro delo tudi Ajdi želim.

Gremo na sedmi predlog mnenja h kandidaturi za ravnateljico Srednje gradbene, geodetske in okoljevarstvene šole in strokovne gimnazije Ljubljana. Razprava prosim. Ni.

**Glasovanje poteka o PREDLOGU SKLEPA: Staši Florjančič, Maši Stržinar in Petri Žirovnik Grudnik se da pozitivno mnenje h kandidaturi za ravnateljico Srednje gradbene, geodetske in okoljevarstvene šole in strokovne gimnazije Ljubljana.**

Zaključujem glasovanje:

**38 ZA,**

**0 PROTI.**

Sprejeto.

Gremo na osmi predlog mnenja h kandidaturi za pomočnico direktorja Centra za socialno delo Ljubljana, enota Ljubljana Moste - Polje. Razprava prosim.

**Glasovanje poteka O PREDLOGU SKLEPA: Gordani ČIŽMAN se da pozitivno mnenje h kandidaturi za pomočnico direktorja Centra za socialno delo Ljubljana, enota Ljubljana Moste – Polje.**

Zaključujem.

**32 ZA,**

**0 PROTI.**

Zaključeno.

Gremo na deveti predlog mnenja k imenovanju direktorice Doma starejših občanov Ljubljana – Bežigrad. Razprava prosim. Ni razprave.

**Glasovanje poteka o PREDLOGU SKLEPA:** **Marjeti Maruši Kerč se da pozitivno mnenje k imenovanju direktorice Doma starejših občanov Ljubljana – Bežigrad.**

Prosim za vaš glas.

Zaključujem:

**37 ZA,**

**0 PROTI.**

Sprejeto.

In gremo na deseti predlog sklepa o soglasju k imenovanju direktorice Javnega zavoda Mala ulica – Centra za otroke in družine v Ljubljano. Razprava prosim. Ni razprave.

**Glasovanje poteka O PREDLOGU SKLEPA: Mestni svet Mestne občina Ljubljana daje soglasje k imenovanju mag. Eve Strmljan Kreslin za direktorico Javnega zavoda Mala ulica – Centra za otroke in družine v Ljubljani. Mandat imenovane traja pet let.**

Prosim za vaš glas. Zaključujem.

Rezultat glasovanja:

**33 ZA,**

**1 PROTI.**

Sprejeto.

Gremo na enajsti predlog Sklepa o imenovanju treh članov Mestne občine Ljubljana v Svet javnega zavoda Mednarodni grafični likovni center. Razprava prosim. Ni.

**Glasovanje poteka O PREDLOGU SKLEPA: V Svet javnega zavoda Mednarodni grafični likovni center se imenujejo Nataša Menart, Matej Javornik, Anton Kastelic. Mandat imenovanih traja štiri leta.**

Zaključujem.

**34 ZA,**

**1 PROTI.**

Sprejeto. Hvala lepa.

Potem prehajamo, s tem smo zaključili tudi to točko.

**AD 5. A) PREDLOG SKLEPA O PODELITVI NAZIVA ČASTNA MEŠČANKA OZIROMA ČASTNI MEŠČAN GLAVNEGA MESTA LJUBLJANA**

**B) PREDLOG SKLEPA O PODELITVI NAGRAD GLAVNEGA MESTA LJUBLJANA ZA LETO 2025**

**C) PREDLOG SKLEPA O PODELITVI PLAKET GLAVNEGA MESTA LJUBLJANA ZA LETO 2025**

Gradivo ste prejeli in predno bomo prešli tudi povem, da kot običajno bi predlagal, da glasujemo za častno, častnega meščana in častno meščanko posebej, za ostale nagrade pa plakete skupaj, če vam je to prav? Prosim gospo Verbič, predsednico Komisije za priznanja, da poda uvodno obrazložitev vsem trem predlogom. Hvala lepa že vnaprej.

**GOSPA NADA VERBIČ**

Spoštovani župan, svetnice in svetniki. Komisija za priznanje Mestnega sveta Mestne občine Ljubljana je na podlagi Odloka o priznanjih, obravnavala pobude za podelitev nagrad in plaket ter naziva častni meščan oziroma meščanka glavnega mesta za leto 2025. V skladu s tem odlokom se vsako leto lahko podeli največ 5 nagrad, 7 plaket ter največ 2 naziva častni meščan oziroma častna meščanka. Komisija za priznanje je letos obravnavala 16 kandidatk in kandidatov za podelitev nagrad in plaket, za katere so pobude prispele na javnem razpisu za podelitev priznanj Mestne občine Ljubljana za leto 2025 in je bil odprt od 9. 12. 2024 do 31. 1. 2025. Pobude za podelitev naziva častni meščan in častna meščanka komisija zbira celo leto, za podelitev v tekočem letu pa se upoštevajo pobude prispele do 31. marca. Letos je do tega datuma prispelo 10 pobud. Komisija za priznanja se je v polni zasedenosti sestala trikrat in na podlagi glasovanj o posameznih kandidatih za podelitev nagrade in plakete mestnemu svetu predlaga v sprejem sklep: »Nagrado glavnega mesta Ljubljana za leto 2025 prejmejo Inštitut za narodnostna vprašanja, LJUBHOSPIC, Zavod Hospic Ljubljana, dr. Miha kos in Ustanova Hiša eksperimentov, magistrica Mojca Mihelič in EN-KNAP Zavod za organizacijo in izvedbo kulturnih prireditev v Ljubljani ter drugi sklep: »Plaketo glavnega mesta Ljubljana za leto 2025 prejmejo Miha Kralj, Dušan Weber, Karl Pollak, dr. Viktor Grilc, Gledališče Glej, Gerontološko društvo Slovenije in Ženski pevski zbor Rozka Usenik«. Komisija je na seji dne 9.  4.  2025 obravnavala tudi 10 kandidatk in kandidatov za naziv častna meščanka oziroma častni meščan in na podlagi glasovanj o posameznih kandidatih, predlagamo mestnemu spet v sprejem naslednji sklep: »Naziv častna meščanka glavnega mesta Ljubljana za leto 2025 prejme Milena Zupančič. Naziv častni meščan glavnega mesta Ljubljana pa dr. Danilo Türk«. Hvala komisiji za dobro opravljeno delo.

**GOSPOD ZORAN JANKOVIĆ**

Hvala lepa. Najprej prehajamo na obravnavo točke A), se pravi razprava o častni meščanki in častnem meščanu. Izvolite prosim. Gospa Sojar.

**GOSPA MOJCA SOJAR**

Hvala lepa za besedo. Že na sami komisiji sem glasovala proti kandidatu za častnega meščana dr. Danilu Türku. In danes bom naredila ravno tako. To je dejanje, to se pravi osebno in nimam nič proti gospodu Danilu Türku, ker ga niti ne poznam dovolj dobro, da bi lahko rekla zakaj sem osebno proti njemu, ne morem pa sprejeti besed, dejanj in še česa drugega, kar je naredil v času mandata, ko je bil predsednik države Slovenije. Tudi gospod, pri gospodu Danilu Türku ni bilo sporno da ima mož šele 73 let. Navadno dobi naziv oziroma to, ta laskav naziv častnega meščana precej starejša oseba in če bi tudi lahko prišel mogoče kakšen protiargument ali ste pa vi predlagali koga za častnega meščana želim pojasniti, da letos nismo imeli, to se pravi Mestni odbor Nove Slovenije v Ljubljani nobenega predloga za častnega meščana iz razloga, da do sedaj še noben naš predlog ni bil sprejet, pa smo imeli zelo kompetentne predloge in drugi razlog pa je tudi to, da sem prepričana, da v tem trenutku v tem času nihče od tistih, ki bi jih mi predlagali za častnega meščana ne bi želel tega prijet iz rok župana Jankovića. Župan, to ste si skuhal sam in jaz samo pojasnim naše videnje. Hvala.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Hvala lepa za besedo. Milena Zupančič se mi zdi glede na njeno izjemno gledališko in filmsko delo zelo primerna kandidatka za častno občanko in bom glasoval za njo. Dr. Danilo Türk pa po mojem prepričanju ne izpolnjuje osnovnih, osnovnih pogojev, da bi prejel naziv častni meščan zato, ker je v nazivu častni meščan notri beseda čast. In dr. Danilo Türk je avtor ene najbolj nečastnih izjav v vsej slovenski zgodovini, in sicer on je nedolžno krivično pomorjene ljudi označil kot drugorazredno temo. Se pravi, popolnoma nepietetna izjava, nečastna izjava, izjava, ki je proti osnovnemu temeljnemu človekovem dostojanstvu. In takega človeka naj bi imela Ljubljana kot častnega meščana, se prav kot zgled nečesa, po čemer stremim. Jaz verjamem, da si nihče izmed nas ne želi, da bi naši otroci sledili zgledu Danila Türka, ki je nedolžno krivično pomorjene tisoče in tisoče imenoval kot drugorazredno temo. In med njimi seveda otroke, ženske, nedolžne, izvensodno pobite, pomorjene. Ki jim ni v času svojega mandata namenil niti ene aktivnosti, s katerimi bi jim omogočil vsaj grob za razliko od njegovega naslednika, Boruta Pahorja, ki je lahko rečemo na tem področju naredil pomembne korake, častne korake. Korake človeškega dostojanstva. Vsaj k pokopu dela krivično pomorjenih ljudi. Tako, da je, če boste izglasovali to priznanje častni meščan za Danilo Türka, je to hkrati izjemno hud madež na samo priznanje častnega meščana. Omadežujete sam naziv častni meščan, s tem, ko takega človeka, tako ne empatičnega, tako proti človeškemu dostojanstvu, tako proti civilizacijskega imenujete na mesto častnega meščana. Tako, da po mojem mnenju, po mojem prepričanju sem ga zdaj argumentiral, si Danilo Türk ne zasluži naziva častni meščan in vas lepo prosim, da mu ga ne podelite. Jaz bom pa seveda glasoval proti.

**GOSPOD ZORAN JANKOVIĆ**

Gospod Grošelj.

**GOSPOD ANTON GROŠELJ**

Hvala. Spoštovani predsedujoči, spoštovane svetnice in svetniki. Kolega svetnika Mojca Sojar in gospod Primc sta že nekaj povedala, jaz bom pa tudi na to temo glede častnega meščanstva gospoda Danila Türka. Torej danes pač razpravljamo o predlogu, da se dr. Danilu Türku podeli naziv častnega meščana Mestne občine Ljubljana. Dovolite, da kot mestni svetnik izrazim svojo zadržanost, še več, jasno nasprotovanje temu predlogu. Zavedam se, da ima dr. Türk za seboj dolgo kariero diplomata, profesorja prava in nekdanjega predsednika republike. Tudi sam priznavam njegovo strokovno usposobljenost in nekatere prispevke na mednarodnem parketu. A naziv častnega meščana naše prestolnice ni zgolj strokovno priznanje, je izraz vrednot, ki jih Ljubljana kot glavno mesto vseh Slovencev in slovenskih državljanov zastopa in te vrednote so povezovanje, pravičnost, spoštovanje vseh žrtev zgodovine, ne glede na njihov politični ali ideološki predznak. V tej luči ne morem prezreti dejstva, da je dr. Türk ob razkritju grozljivega zločina v hudi jami, osebno sem bil v tem rovu, ko so bile odkrite žrtve krutega množičnega pomora po koncu druge svetovne vojne izjavil, da gre za drugorazredno temo. Ta za pravnika strahotna izjava je bila, če se ozremo na človekovo dostojanstvo, 34. člen ustave, globoko žaljiva tako za svojce žrtev kot tudi za vse, ki verjamemo, da v civilizirani družbi drugorazrednih ljudi ne bi smelo biti, niti drugorazrednih žrtev. Človek, ki nosi naziv častnega meščana, mora imeti občutek za osnovno pravičnost in človekovo dostojanstvo tudi takrat oziroma predvsem takrat, ko to ni politično oportuno. Ali res kdo želi, da se to visoko priznanje podeli nekomu, ki je s svojimi izjavami in držo delil namesto povezav ljudi? Ali lahko njegova profesorska in pravniška kariera res izbriše pomanjkanje sočutja do ljudi, ki so bili brez sodbe umorjeni? Zato menim, da ta predlog ni primeren. Za častne meščane je treba predlagati ljudi, ki ne delijo, ampak povezujejo, ki ne relativizirajo zločinov, ampak jih jasno obsodijo, ki ne delujejo zgolj v interesu ene skupine, ampak v dobro vseh prebivalk in prebivalcev mesta, glavnem mesta Republike Slovenije. Hvala lepa.

**GOSPOD ZORAN JANKOVIĆ**

Hvala lepa. Zaključujem razpravo. Gospod Striković, izvolite. Kako naj jaz, prej se ni javil. To bomo zdaj uredili. Kar izvolite.

**GOSPOD DENIS STRIKOVIĆ**

Pozdravljam vse v sejni sobi. Jaz bom, jaz bom podprl vse predloge komisije. Mislim, da je komisija letos naredila boljše delo kakor prejšnjič. Pač, to ni strokovna komisija, je politična komisija. Mogoče v tej obrazložitvi mi tudi manjka po navadi, ko obdelujemo neko gradivo tudi neko glasovanje znotraj komisije, da lahko vidimo kako je, kako je potekalo glasovanje, da ni bilo vse, a je bilo soglasno sprejeto, ali kako drugače. Javil sem se zaradi dveh točk, to sem jaz tudi večkrat v tej dvorani, da v bistvu te nagrade niso samo za starejše občane, da bi tudi lahko bil kakšen mlajši. Jaz mislim, da ta starizem proti mladim, da ni primeren, da je tudi lahko kakšen mlajši predstavnik častni meščan mesta, čeprav imam tudi neko skepso o tem množičnem podeljevanju tega naziva. Zdaj pa druga stvar, mislim da se prof. dr. Danilu Türku krivica godi glede teh izjav in se ga tako označuje. Moje mnenje je, da smo lahko ponosnih na Danila Türka. Mislim, da je dobro opravljal funkcijo predsednika države še posebej pa zdaj, tudi to vse obdobje po tej funkciji. Mislim, da to svoje znanje o mednarodnih odnosih in povezave, ki jih ima na mednarodnem parketu, da zelo dobro predstavlja in da je bil tisti povezovalni faktor med različnimi v Sloveniji in da je to nek napredek naprej, da je samo škoda, da politik takega kova ni zaključil dveh mandatov, tako da čestitam komisiji podpiram vse sklepe.

**GOSPOD ZORAN JANKOVIĆ**

Hvala lepa. Ugotavljam navzočnost po celotni točki. Rezultat navzočnosti: 41.

**Glasovanje poteka O PREDLOGU SKLEPA: Naziv častna meščanka glavnega mesta Ljubljana prejme Milena Zupančič.**

Prosim za vaš glas.

Zaključujem.

**39 ZA,**

**0 PROTI.**

---------------------------------------------------------------------------------------------------aplavz v dvorani

**In glasujemo O DRUGEM PREDLOGU:** **Naziv častni meščan glavnega mesta Ljubljana prejme**

**dr. Danilo Türk.**

Prosim za vaš glas.

Zaključujem glasovanje:

**30 ZA,**

**10 PROTI.**

Sprejeto. Lepa hvala in čestitke tudi Danilu Türku.

---------------------------------------------------------------------------------------------------aplavz v dvorani

**GOSPOD ZORAN JANKOVIĆ**

Prehajamo na točko B). Razprava o dobitnikih nagrad glavnega mesta Ljubljana za leto 2025. Ni razprave.

Gremo na glasovanje o točki: **Nagrado glavnega mesta Ljubljana za leto 2025 prejmejo** **Inštitut za narodnostna vprašanja; LJUBHOSPIC – Zavod Hospic Ljubljana; dr. Miha Kos in Ustanova Hiša eksperimentov; mag. Mojca Mihelič in EN-KNAP Zavod za organizacijo in izvedbo kulturnih prireditev Ljubljana.**

Prosim za vaš glas.

Zaključujem:

**40 ZA,**

**0 PROTI.**

Čestitke vsem nagrajencem.

---------------------------------------------------------------------------------------------------aplavz v dvorani

**GOSPOD ZORAN JANKOVIĆ**

Pod točko C) razprava glede plaket. Ni razprave.

**Glasovanje poteka O PREDLOGU SKLEPA:** **Plaketo glavnega mesta Ljubljana za leto 2025 prejmejo** **Miha Kralj; Dušan Weber; Karl Pollak; dr. Viktor Grilc; Gledališče Glej; Gerontološko društvo Slovenije in Ženski pevski zbor Rozka Usenik, KUD Šentvid nad Ljubljano.**

Prosim za vaš glas.

Zaključujem. Rezultat glasovanja:

**40 ZA,**

**0 PROTI.**

Čestitam vsem nagrajencem. Hvala lepa.

---------------------------------------------------------------------------------------------------aplavz v dvorani

Prehajamo na 6. točko dnevnega reda.

**AD 6. ZAKLJUČNI RAČUN PRORAČUNA MESTNE OBČINE LJUBLJANA ZA LETO 2024**

Gradivo ste prejeli, po sklicu seje ste prejeli tudi poročilo odborov za gospodarske javne službe in promet, za zdravje in socialno varstvo, za zaščito, reševanje in civilno obrambo, varstvo okolja, predšolsko vzgojo in izobraževanje ter poročilo pristojnega Odbora za finance. Pred sejo ste prejeli še dodatno gradivo k točki - Primerjava realizacije prejemkov in izdatkov proračuna MOL po različnih vrstah klasifikacij in obdobjih, prikaz zadolženosti Mestne občine Ljubljana in njenih pravnih oseb. Prosim gospo Bistan, da poda uvodno obrazložitev.

**GOSPA SAŠA BISTAN**

Hvala za besedo. Spoštovane svetnice in svetniki, spoštovani župan, podžupani, sodelavke in sodelavci. Kot je že povedal župan, smo vam pripravili gradivo in pregled in primerjavo realizacij skozi leto 2010 do 2024. Iz tega je razvidno, da je pred nami drugi najvišji zaključni račun. Le lani je bil višji. Na strani prihodkov znaša realizacija 411,8 milijonov, na strani odhodkov pa 413,8 milijonov, kar pomeni, da smo imeli konec leta presežek odhodkov v višini dveh milijonov. V letu 2024 se je povečalo namensko premoženje javnemu stanovanjskemu skladu v višini 3,6 milijonov evrov. V preteklem letu se je mestna občina zadolžila za 20 milijonov evrov, odplačala pa 14,7 milijonov evrov dolga. Zadolženost na dan 31. 12. 2024 je znašala 120 milijonov. Na dan 31. 12. 2024 je bilo 37 milijonov zapadlih neplačanih obveznosti, ki so bile plačane v januarju 2025. Prihodki 411,8 milijonov oziroma realizacija 84 % glede na plan. Davčni prihodki so realizirani 296,3 milijonov, nedavčni pa v višini 68,4. Tu je med drugim evidentiran tudi prihodek iz komunalnega prispevka investitorjev v višini 30,6 milijonov evrov, kapitalski prihodki so realizirani 46 odstotno oziroma 19 milijonov evrov. Prejeli smo donacije v višini 48.560,00 evrov, od tega je največja v višini 20.000 evrov za sofinanciranje ureditve paviljona ob pomožnih igriščih v Stožicah. Transferni prihodki so bili realizirani v višini 25,8 milijonov evrov oziroma 100 odstotno, tu je sredstev iz državnega proračuna skoraj 11,3 milijonov evrov, iz sredstev proračuna EU in iz drugih držav pa 14,5 milijonov. Prejeli smo tudi 2,3 milijonov evrov sredstev iz Evropske unije in drugih držav. Na strani odhodkov 413,8 milijonov oziroma 84 % glede na veljavni plan. Tekoči odhodki so nižji od predvidenih 80 %, tekoči transferi pa so realizirani v višini 93 % oziroma 219 milijonov. Od tega je največji del 106 milijonov tekočih transferjev javnim zavodom in skladom. 81 milijonov je drugih transferjev posameznikom in gospodinjstvom, 15 milijonov je transferjev nepridobitnim organizacijam in ustanovam ter 17 milijonov subvencij javnemu podjetju LPP. Investicijski odhodki so realizirani v višini 122,3 milijone oziroma 73,5  %. Transferji investicijski pa v višini 16 milijonov oziroma 81 %. Realizacija proračuna v letu 2024 je bila 432 milijonov evrov. Zneskovno je najvišja realizacija evidentirana pri Oddelku za gospodarske dejavnosti in promet 101,6 milijonov, sledita Služba za razvojne projekte in investicije 88,3 milijonov in Oddelek za predšolsko vzgojo in izobraževanje 85,2 milijonov. Po programski klasifikaciji pa je bilo v preteklem letu največ namenjeno programu kultura, šport in nevladne organizacije 105 milijonov evrov, nato programu izobraževanje 104,4 milijonov in programu promet, prometna infrastruktura in komunala 70,5 milijonov evrov. Hvala.

**GOSPOD ZORAN JANKOVIĆ**

Hvala lepa. Prosim gospo Žekar za stališče odbora.

**GOSPA JELKA ŽEKAR**

Odbor za finance je na svoji redni seji obravnaval Zaključni račun proračuna MOL za leto 2024 in ga je podprl s 5 glasovi za 1 proti od 6 prisotnih članic in članov.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospa Honzak, izvolite.

**GOSPA URŠKA HONZAK**

Hvala za besedo. V Levici nismo smo glasovali ne za sprejem proračuna za leto 2024, ne za rebalans in tudi tokrat bomo glasovali proti zaključnemu računu. Na proračun smo neuspešno vlagali amandmaje. Sami veste verjetno katere - za stanovanjsko gradnjo, za večji obseg programa financiranja nepridobitnih organizacij s področja zdravstva in sociale in za višjo subvencijo LPP-ju za posodobitev javnega prevoza potnikov, ne pa samo za nakup novih avtobusov. In pač seveda te zadeve niso bile, niso bile upoštevane. Kar še eno zadevo bomo omenila, čisto, da vidimo kaj kako izgleda ta zaključni račun. Nadzorni odbor MOL je v poročilu o opravljenem nadzoru za leto 2023 predlagal zmanjšanje obsega zaključnega računa MOL, ker je obsegal tisti za leto 2023  1273 strani. Tokratni obsega 1319 strani. Potem pa ne vem recimo za projekt Ilirija, za garažno hišo z bazenom kot zdaj jaz temu rečem, recimo pri skopi obrazložitvi porabe sredstev je napisan samo trije stavki so napisani zakaj se je zadeva tako podražila in zakaj so bili sklenjeni številni aneksi, so napisani trije stavki na 1300 plus straneh. Ne vem, poraba za porabo za prerazporeditve sredstev svetniških klubov je napisano več kot trije stavki. Za take velike projekte, kot je pa garažna hiša z bazenom so pa trije stavki. Pa bomo več razpravljali seveda pri proračunih za naslednja leta, ker zdaj za nazaj je seveda nima smisla, da še kaj dodatno razpravljamo. Glasovali bomo pa proti.

**GOSPOD ZORAN JANKOVIĆ**

Hvala lepa. Gospod Striković.

**GOSPOD DENIS STRIKOVIĆ**

Lahko že govorim? Ponovno pozdravljeni. Tukaj bom kratko, bom ponovil kaj je rekla predhodnica. Tako, da so nekateri ključni dokumenti, ki se sprejemajo v tem mestnem svetu, ki kažejo kdo je opozicija in kdo je koalicija oziroma pozicija in tukaj se vidi kljub temu, tudi, če nimate podpisanih kakšnih koalicijskih dogovorov oziroma obstajajo neki skriti koalicijski dogovori, se pri takih glasovanjih vidi kdo kam spada in to ni samo zaključni račun, da se pogovarjamo o sami realizaciji. Če je kaj bilo dobro realizirano ali ne, ampak se tudi, se pogovarjamo o politikah in tako da, če se nismo strinjali v štartu glede proračuna, glede nekih politik se pri realizaciji sami to ni spremenilo. In ti ko so različne točke nivoji o katerih smo že razpravljali, mogoče v tem trenutku niso pomembni za razpravo. Mi je pa zanimivo in tukaj lahko slišimo hvalo, da budžet višji in višji in jaz mislim, da se tudi širša javnost, tudi ljubljanska in državna ne zaveda, da je res moč v tej občini in temu in temu budžetu in tako, da vedno jaz ponavljam, da je župan Ljubljane Zoran Janković zelo močna oseba, ki ima, ki ima defakto moč nad tem proračunu in to ni samo teh 400 milijonov evrov, ampak tudi širše, kar se tiče javnih podjetij pa tukaj bi tudi zaključil. Ker se ne bi, ne bi želel preveč zameriti, mogoče bodočemu predsedniku Srbije. Hvala lepa, srečno.

**GOSPOD ZORAN JANKOVIĆ**

A se zdiš sebi zelo zabaven? Ti lahko zrihtam nastop v kakšni komediji. Ni replike. Gospod Primc. Ne, ne boš dobil replike. Ne boš dobil replike. Gospod Primc, izvolite.

**GOSPOD ALEŠ PRIMC**

V zaključnem računu je kar veliko prostora namenjenega evropskemu projektu odvajanje in čiščenje odpadne vode na območju vodonosnika ljubljanskega polja. V zaključnem računu je na to temo, milo rečeno, zelo netočno in zavajajoče predstavljena kronologija izvajanja tega nepotrebnega in nevarnega in protiustavnega projekta z navajanjem nekaterih sklepov in odločb agencije za okolje in ministrstev teh sodb upravnega sodišča. Zato predlagam, da se vse to kar bom sedaj povedal, bodo pa dejstva, dejstva doda v zaključni račun. V zaključnem računu je navedeno, da je Mestna občina Ljubljana zahtevo za izdajo 8. gradbenega dovoljenja vložila 22. maja 2023, to je sicer res. Ampak, to ni zadnja zahteva Mestne občine Ljubljana za gradbeno dovoljenje. Mestna občina Ljubljana je zadnjo zahtevo za gradbeno dovoljenje za 8. gradbeno dovoljenje vložila šele 24. decembra 2024. Se pravi eno leto potem, kot je navedeno v zaključnem računu. Se pravi popolnoma netočna navedba v zaključnem računu in o tem o tej zahtevi Mestne občine Ljubljana iz 24. decembra 202 sedaj teče odločanje na upravni enoti oziroma kot slišim na Ministrstvu za naravne vire in prostor. Se pravi prosim, da se popravi navedba v zaključen račun ker ni točna. Naslednja zadeva. V zaključnem računu je navedeno, da je agencija za okolje izdala sklep ARSO, številk ne bom navajal, ampak se ve, katere so iz let 2015 in 2016, da za kanal C0 ni potrebno izvest presoje vplivov na okolje in pridobitev okoljevarstvenega soglasja. Ni pa navedeno, ponovno ni navedeno, da ta 2 sklepa nista pravnomočna. Vrhovno sodišče je namreč dne 12.  maja 2022 izdalo sklep, s katerim je stranki priznalo pravico do pritožbe v postopku izdaje tega sklepa, teh sklepov iz leta 2015 in pa 2016, da ni potrebno izvedeti presoje vplivov na okolje in pridobitev okoljevarstvenega soglasja. In po tem sklepu vrhovnega sodišča, se pravi od 12.  maja  202 ta 2 sklepa, ki sta temelj vseh gradbenih dovoljenj, nista več pravnomočna. Potem naprej v zaključnem računu ni navedeno, da je upravno sodišče v dveh sodbah, in sicer 1.  marca  2024 in pa 15.  marca 2024 odločilo ponovno, podobno kot vrhovno sodišče že eno leto prej, da ima stranka pravico do pritožbe v zadevi sklepov ARSO, da ni potrebna presoja vplivov na okolje in okoljevarstvenega soglasja iz leta 2015 in 2016. Se pravi ponovno upravno sodišče odločilo, da sklepa nista pravnomočna. V zaključnem računu ni navedeno, da je vlada 10.  oktobra 2024 zavrnila pritožbo te stranke, ki ji je bila priznana stranska udeležba, in da je odločila vlada v nasprotju tako z odločitvijo vrhovnega sodišča kot z odločitvijo upravnega sodišča, da stranka nima pravice do pritožbe namesto, da bi kot je naložilo in vrhovno sodišče in upravno sodišče odločila vsebinsko. In seveda ponovno je bila vložena tožba na upravno sodišče. Tudi to ni navedeno v zaključnem računu. Če že navajate pravno kronologijo, potem jo morate navajati korektno. Tako, da bralec, občanke in občani, tudi konec koncev mestni svetnice in svetniki vejo, kakšno je stanje stvari. Se pravi sklepa ARSO iz leta 2015 in 2016, ki določata, da ni potrebna presoja vplivov na okolje in okoljevarstveno soglasje nista pravnomočna. Na podlagi te kronologije, ki sem imel zdaj predstavil. V zaključnem računu prav tako ni navedeno, da je Upravna enota Ljubljana dne 21. februarja 2025 izdala sklep o prekinitvi postopka izdaje 8. gradbenega dovoljenja do pravnomočnih sklepov ARSO iz leta 2016, se pravi postopek izdaje gradbenega dovoljenja je prekinjen do končanja pritožbenega postopka o sklepu ARSO, da ni treba presoje vplivov na okolje in okoljevarstveno soglasje iz leta 2016. Kot je zdaj slišati, kot sem že prej povedal, Zoran Janković pritiska na Ministrstvo za naravne vire in prostor, da naj sedaj ministrstvo izda gradbeno dovoljenje, kar bi bilo seveda popolnoma nezakonito in bomo seveda izpodbijali z vsemi pravnimi sredstvi. Naprej, v zaključnem računu je navedeno, da je Ministrstvo za okolje, podnebje in energijo 29. decembra 2023 izdalo odločbo, da za kanal C0 ni potrebna presoja vplivov na okolje, pri tem pa seveda v zaključnem računu ni navedeno, da se tudi ta odločitev ministrstva iz 29. decembra 2023 naslanja in izhaja iz sklepov ARSO iz leta 2015 in 2016. In ker niso pravnomočni, ker nista pravnomočna ta dva sklepa seveda ne more biti pravnomočna tudi ta odločba ministrstva iz 29. decembra 2023. Prav tako v zaključnem računu ni navedeno, da je to odločbo izdala mag. Tina Sršen, da mag. Tina Sršen je edina podpisana na tej odločbi, tako kot tista, ki je pripravila, in tista, ki je odločila, da Tina Sršen nima opravljenega izpita iz zakona o splošnem postopku, da v času izdaje te odločbe ni bila pooblaščena za izdajo te odločbe in da seveda tudi strokovno ni usposobljena za tovrstno tematiko. Torej vseh teh stvari v zaključnem računu ni navedeno. Potem v zaključnem računu se očita, poglejte, v zaključnem računu se očita vlaganje množice zahtev za stransko udeležbo v postopku obravnave zahteve za osmo gradbeno dovoljenje. Seveda je sporno, da se v zaključnem računu, ki naj bi bil finančni dokument očita, politično očita dejanja strank v postopku. In to pokončnim in pogumnim občankam in občanom, ki branijo vodo. Ampak to pravico ljudem daje ustava in zakonodaja. V konkretnem primeru pa je to ugotovilo tudi Višje sodišče v Ljubljani, ki je 20. decembra 2023 izdalo sodbo, s katero je to višje sodišče zavrnilo tožbo Mestne občine Ljubljana, ki je od lastnika zemljišča na trasi kanala C0 zahtevala še odškodnino v višini 26.490,00 evrov, potem ko ga je policija preteplo. S to sodbo je višje sodišče zavrnilo tožbo Mestne občine Ljubljana. Informacija za gospoda Čerina, pa gospoda Sedmaka, velika pravnika v mestnem svetu. Ob tem je višje sodišče v 9. točki obrazložitve zapisalo. Toženec, se pravi stranka, ki jo je Zoran Janković tožil. Toženec je z opozarjanjem in nasprotovanjem izvedbi projekta varoval tako svojo lastninsko pravico kot tudi javno korist. V zvezi s slednjo velja poudariti, da tožnica, se pravi Mestne občina Ljubljana, četudi deluje v javnem interesu, projekta izgradnje povezovalnega kanala C0 ni transparentno predstavila niti lastnikom zemljišč niti strokovni javnosti, s tem pa je onemogočila strokovno razpravo o morebitnih spornih vprašanjih, tudi o primernosti trase, se pravi citiram obrazložitev sodbe višjega sodišča, ki jo je izgubila Mestna občina Ljubljana. Trasa povezovalnega kanala C0 poteka čez vodovarstveno območje, zato bi bila o vprašanju sprožena v javnosti po začetku gradnje ali predstavlja projekt grožnjo za vire pitne vode, torej povečano tveganje za zdravje ljudi nujna predhodno odprta strokovna razprava. Zaradi pomembnosti vprašanja za širšo javnost v povezavi s kredibilnostjo projekta in posledično morebitnih težav pri financiranju ne bi smela izostati. Vsakršno drugačno ravnanje vzbuja vtis o enostranskem in avtoritarnem reševanju problemov. Se pravi višje sodišče ob izgubljeni tožbi Mestne občine Ljubljana in v 13. točki nadalje višje sodišče zapiše naslednje. Po oceni pritožbenega sodišča je jasna in pravilno tudi sporočilnost izpodbijanje sodbe. Škodljiv javnemu interesu je lahko pasivna, nekritična družba, ne angažirani posameznik, ki uspe glede za družbo izjemno pomembnega vprašanja mobilizirati, zainteresirati splošno in strokovno javnost ter s tem investitorja prisiliti v odprto razpravo oziroma soočenje z drugačnimi mnenji. Kaznovanje takšnega posameznika z odškodninsko sankcijo bi bilo lahko nevaren precedens, ki bi ogrozil dialog med civilno družbo in predstavniki kapitala o pomembnih skupnih vrednotah, kot je zdravo življenjsko okolje oziroma pitna voda.

---------------------------------------------------------------------------------zvok, ki napove potek časa

**GOSPOD ALEŠ PRIMC**

Se pravi tudi višje sodišče v Ljubljani meni, da gre za nevaren projekt, ki se vodi netransparentno.

**GOSPOD ZORAN JANKOVIĆ**

Hvala lepa. Gospod Primc, čas je potekel. Hvala za prijaznost. Gospa Sever.

**GOSPA KSENIJA SEVER**

Spoštovani župan, podžupani, svetnice, svetniki, vsi prisotni, lepo pozdravljeni. Pod streho imamo zopet en proračun, in sicer za leto 2024. Ta proračun je bil z odlokom načrtovan v višini 527 milijonov evrov. Po rebalansu je sedaj končni obračun 411,8 milijona evrov ali 116 milijonov evrov manj od odloka. Ta proračun je tudi manjši od zaključenega proračuna leta 2023 za skoraj 10 milijonov evrov, ki je bil 421,5 milijona. Mislim, da je to prvič, da je proračun manjši kot pa preteklo leto, pa vendar so bile na prihodkovni strani zakonsko povečane postavke, kot na primer dohodnina, to je povprečnina iz 188 milijonov evrov na 194 milijonov evrov, to je 6 milijonov evrov več. Prvič sem tudi opazila, da na kontu 712 globe in kazni ni realizacija okoli 5 milijonov evrov, kar je bila že več let, ampak samo 4 milijone evrov. Ali to pomeni, da je to dobro za kršitelje, za proračun gotovo v tem primeru ni. So se pa znižali drugi nedavčni prihodki za okoli 28 milijonov evrov. Na odhodkovni strani pa se zelo znižajo investicijski odhodki, je pa proračunski primanjkljaj za 150 % manjši kot prejšnje leto, in sicer okoli 2 milijona evrov, kar pa je pohvalno. Najprej bom malo pokomentirala investicijske odhodke. Ta postavka na kontu 42 bi lahko rekli predstavlja vlaganja v infrastrukturo, tekoče vzdrževanje, nove gradnje in tako dalje, pa se vsako leto zelo znižuje. Malo sem pogledala in ugotovila, da je bila v letu 2022 37 % zaključnega proračuna, ki je bil 402 milijona evrov, leta 2023 36 % od 421  milijonov in leta 2024 le 29 %. Od načrtovanih 162 milijonov je realizacija nižja za 27 %, in sicer 122 milijonov evrov, tako se prestavljajo projekti v prihodnja leta. Zelo malo se vlaga v policijsko dejavnost, že 400.000,00 evrov je minimum, pa je realizacija 23 %. Majhna je tako kot vsako leto realizacija na upravljanje in nadzoru vodnih virov, le 25 %. Ni gradnje vodovodov, Besnica, Janče, Ljubljančani nimajo vodovoda, že celo leto pa stojijo dela na vodni skulpturi. Mislim, da bi podjetje, ki krivi cev propadlo, če bi popravljalo stroj celo leto kot tako pišejo mediji, da zato stojijo dela. Kultura 81 %, dejavnosti zdravstvenih domov, kjer je od celotnega proračuna za zdravstveno varstvo 474.000,00 evrov, realizacija je 82 % oziroma namenjenih je le 0,11 % vseh prihodkov iz proračuna. Pri izobraževanju pa je realizacija skoraj 93 %, vendar tukaj gre v veliki meri za zakonsko določene odločbe in določbe in pri sanaciji za javno-zasebno partnerstvo. Na proračunski rezervi tudi ni sredstev. V tem obračunu je povsem spremenjena metodologija poročanja. Tako, da kar sem prej našla, sedaj je vpisano pod drugim zaporedjem. Gradnja zdravstvenih domov se zopet zamika tako na Rudniku, Jaršah ni skoraj nobene realizacije. Ne govorim o vzrokih, ampak dejstvu, kaj v Ljubljani nujno potrebujemo. Pri branju proračuna in načrtu razvojnih projektov ne najdem obrazložitve aneksov. Želela bi, da bi bila preglednica vseh aneksov po projektih. Bom izpostavila samo par projektov - Kopališče Ilirija, kjer je v letu 2023 v NRP izhodiščna cena 65,3 milijona evrov, v zaključenem računu 2024 je 68,2 milijona evrov, mediji pa poročajo, da je končna cena projekta 62,5 milijona evrov. Pri pregledu NRP na strani 1/186 poraba piše realizacija 31,6 milijona evrov za leto 2024, na strani 2/512 pa 27,4 milijona. Kje je razlika? Isto se dogaja pri projektu C0, kjer je vredno vseh treh NRP 147,5 milijona evrov že kar nekaj let, aneksov ali podražitve ali dodatna dela, ne vem, kje so knjiženi, mediji pa poročajo, da je vrednost kanala C0 104 milijone evrov ali nekateri 130 milijonov evrov. V obrazložitvah po oddelkih pa je, da so bila dela izvedena in da je ocena uspešno. Naj omenim še, da se na področju športa od leta 2023 pa do 2027 načrtuje izgradnja večih športnih objektov v vrednosti 250 milijonov evrov, samo atletski center 108 milijonov evrov in tako dalje, kar pa ni končna vrednost in lahko predstavlja porabo sredstev večih proračunov samo za šport. Pa še malo o bilanci stanja. Bilanca je ogledalo gospodarjenja vsake družbe. Tu pogrešam obrazložitve po posameznih kontih, predvsem konto terjatev in obveznosti, je sicer obrazložitev samo za kreditne pogodbe, dolgoročne obveznosti po oddelkih in ne po postavkah. Sicer pa se postavke bistveno ne povečujejo, kar je pohvalno, razen na neplačanih prihodkih konta 28, kjer pa za 245 milijonov evrov ni nobene obrazložitve. Zadolžitev MOL je 120 milijonov evrov, kar je za 6 milijonov evrov več kot v letu 2023, skupno s holdingom in javnim stanovanjskim skladom pa je okoli 260 milijonov evrov. Leta 2020 je bila taka skupna zadolžitev 162 milijonov. Ni lahko sestaviti tak obračun, ima preko 1300 strani. Zato pohvala vsem za delo, zelo težko pa zaradi pomanjkanja seštevkov in razpršene obrazložitve na več mestih, tudi nam, ki ga preučujemo. Hvala lepa.

**GOSPOD ZORAN JANKOVIĆ**

Hvala lepa. Ugotavljam navzočnost. Rezultat navzočnosti: 36. izvolite gospod Primc, obrazložitev glasu.

**GOSPOD ALEŠ PRIMC**

Jaz bom glasoval proti zaključnemu računu, hkrati pa predlagam tako kot sem že večkrat predlagal, da se čim prej dogovorimo o tem, kako brez kanala C0 uresničiti cilje velikega evropskega projekta in s tem zavarovati evropska sredstva, ki bo sicer potrebno vračati. Tako, da jaz ponovno oviram k dogovoru kako se cilje velikega evropskega projekta uresničiti brez kanala C0, da se zavaruje evropski denar, sicer bo ogromno milijonov treba vračati.

**Glasovanje poteka O PREDLOGU SKLEPA**: **Mestni svet Mestne občine Ljubljana sprejme Zaključni račun proračuna Mestne občine Ljubljana za leto 2024.**

Prosim za vaš glas.

Zaključujem glasovanje.

Rezultat glasovanja:

**23 ZA,**

**12 PROTI.**

Sprejeto. Hvala lepa. Hvala, Saša.

Prehajamo na naslednjo točko.

**AD 7. A) LETNO POROČILO JAVNEGA STANOVANJSKEGA SKLADA MESTNE OBČINE LJUBLJANA ZA LETO 2024**

**B) POROČILO O URESNIČEVANJU STANOVANJSKEGA PROGRAMA MESTNE OBČINE LJUBLJANA 2023 – 2026 ZA LETO 2024**

Obe točki bomo obravnavali skupaj.Gradivo ste prejeli, prejeli ste poročilo pristojnega odbora. Prosim gospoda Rinka, da poda uvodno obrazložitev.

**GOSPOD SAŠO RINK**

Lep dober dan. Spoštovani župan, spoštovani podžupani, spoštovane svetnice, svetniki. Kot rečeno se oba dva dokumenta obravnavata skupaj. Poročilo o uresničevanju stanovanjskega programa je vsebinsko nekoliko bolj bogato, medtem, ko je letno poročilo opremljeno z finančnimi podatki, ki so rezultirali v delu opravljenem v prejšnjem letu. Letos smo zaključil z 59 sodelavci skupaj z mano. Omenil bom zgolj najpomembnejše, po mojem mnenju najpomembnejše momente v poslovanju lanskega leta. Izredno pomembna je pomoč ustanovitelja Mestne občine Ljubljana. Te pomoči po pravilu niso deležni ostali deležniki na lokalnem nivoju na področju države. Še posebej smo pa lahko veseli te pomoči glede na dejstva, da državna sredstva v tem trenutku niso strukturirana na način kot je bilo nekako predvideno v okviru spremembe zakonodaje, pa verjamem, da bo relativno kratkem času tudi to realizirano. Torej, kar se tiče pomoči ustanovitelja je bilo realizirano v lanskem letu povečanja namenskega premoženja v denarju v znesku 3.624.713 evrov. To gre za sredstva, ki nam pomagajo zapirati finančno konstrukcijo investicijskih projektov. Izvedena bila tudi dokapitalizacija z zemljišči in stanovanjskimi enotami. V bistvu z enimi idealnimi deleži stanovanjskih enot tudi v znesku 2.107.336 evrov in tudi eno zelo pomembna dejstvo je, da nam ustanovitelj zagotavlja sredstva za delovanje sklada, to se pravi za plače, meni in sodelavce in za vse ostale operativne stroške. Ta pomoč je znašala 2.839.783 evrov. V lanskem letu je bilo glede na zakonodajo izveden tudi dvig točke, ki je podlaga za vrednotenje stanovanj in s tem tudi neprofitno najemnino, ki jo zaračunavamo našim najemnikom. Ta točka bila dvignjena iz 3,5 na 3,65 evrov, v skladu z letno inflacijo, ki je znašala 4,2 % v letu 2023. Prejeli smo tudi evropska sredstva v znesku 4.876.573 evrov. Gre za sredstva načrta za okrevanje in odpornost, ki so bila predmet kandidiranja s projektom F4 nakupa 88 stanovanjskih enot in 87, 78 se opravičujem parkirnih mest. Lansko leto so prejemki tekočega leta znašali 40.777.613 evrov, izdatki pa 41.636.523 evrov, kar je v bistvu še enkrat več od finančnega načrta oziroma letnega izplena v letu 2023. Na koncu leta izkazujemo negativni rezultat v znesku 858.911 evrov, ki pa je pokrit iz presežkov prejšnjih let in skupaj beležimo pozitivni rezultat v znesku 196.001 evro. Zadolžitev v lanskem letu je znašala 6,5 milijona evrov, od tega 2 milijona evrov likvidnostnega kredita, letos smo pa zaključili s stanjem zadolžitve 39.976.420 evrov, kar je glede nastanek kapitala 13,1 % zadolžitev in je v bistvu bistveno manjša od zakonsko dovoljene 50 % zadolžitve. Zdaj pa še na kratko o projektih. Konec leta smo zaključili z 4.665 stanovanjskimi enotami, prevzeli smo 88 novih stanovanjskih enot v projektu Zelena jama F4. Intenzivno smo vzdrževali tudi naš obstoječ fond in izvedli 140 prenov praznih stanovanjskih enot, pričeli smo z gradnjo projekta v Zeleni jami, Zvezni 87 enot, sredi leta smo pričeli tudi z gradnjo soseske Rakova jelša 1 z 99 stanovanjskimi enotami in prav tako sredi leta pričeli z gradnjo stanovanjske soseske Litijska-Pesarska z 97 stanovanjskimi enotami, prejšnje leto pa smo pridobili tudi gradbeno dovoljenje za 11 stanovanjskih enot v Črnuškem bajerju, ki so v tem trenutku v gradnji in pridobili gradbeno dovoljenje za novo zavetišče za brezdomce. V prejšnjem tednu v četrtek smo se tudi izpogajali z gradbincem in bomo lahko uspešno začeli z gradnjo tega prepotrebnega projekta za prestolnico. Čakamo pa v tem trenutku v bistvu na tri gradbena dovoljenja, gradbeno dovoljenje za 361 enot na Povšetovi, katerega bi lahko dobili, če bo vse po sreči sredi tega leta. Potem gradbeno dovoljenje za Resljevo, 33 stanovanjskih enot in ena enota za sobivanje, čakamo pa še vedno tudi gradbeno dovoljenje za sosesko Jesihov štradon z 44 enotami in to od leta 2000 in sam zelo upam, da ne bo od katerih teh projektov na katere čakamo se zgodil enak scenarij v bistvu dobrohotnih sosedov. Kar se tiče, torej na investicijski dejavnosti je v primerjavi z letom 2023, ko je bila realizacija malo manj kot 7 milijonov, v lanskem letu pa realizacija na investicijah 26.336.000,00 evrov, se jasno vidi, da je kar intenzivno delo na tej strani, tudi ogromno dela. Kar se tiče pa dodeljevanja je bilo ogromno dela na 20. razpisu, prejeli smo 3585 vlog, poslali čez 2000 vlog za dopolnitev. Kup dela je bilo tudi s kršitvami, ki se tiče ponarejanja dokumentov in komunikacije z policijo. Rešenih je bilo 129 prosilcev, ki so čakali na stanovanjske enote na neprofitnem delu. Oddali smo 16 dodatnih stanovanjskih enot za vladne in nevladne organizacije, tako da vse skupaj oddali 74 stanovanjskih enot, od tega 6 hiš, kar dobršen del je za primer oddanih tudi zdravstvenemu domu, ki si je na ta način nekako poboljšal tudi kadrovsko sliko. Za zamenjavo je bilo rešenih 41 gospodinjstev. Dodeljenih je bilo 64 bivalnih enot, 7 oskrbovanih stanovanj. Uspešno smo izvajali tudi dejavnost preprečevanja izgube strehe nad glavo, tako imenovano antideložacijsko dejavnost in uspeli obdržati na relativno nizki ravni deložacij. V lanskem letu je bilo izvedenih 6 deložacij. Letno poročilo je bilo in Poročilo o uresničevanju stanovanjskega programa je bilo pregledano s strani nadzornega sveta, letno poročilo pa tudi s strani zunanje revizije družbe Valuta. Toliko, zelo na kratko.

**GOSPOD ZORAN JANKOVIĆ**

Hvala lepa. Kar tu ostani, Sašo. Gospa Shala, stališče odbora za obe točki.

**GOSPA GANIMET SHALA**

Odbor za stanovanjsko politiko podpira sprejem predloga Letnega poročila Javnega stanovanjskega sklada Mestne občine Ljubljana za leto 2024, in sicer s štirimi glasovi za od štirih navzočih. Prav tako Odbor za stanovanjsko politiko podpira Poročilo o uresničevanju stanovanjskega programa Mestne občine Ljubljana 2023 do 2026 za leto 2024, in sicer s štirimi glasovi za od štirih navzočih. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k točkama 7A) in 7B) nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospa Babnik.

**GOSPA MARUŠA BABNIK**

Lep pozdrav vsem skupaj, hvala lepa za besedo. Hvala lepa gospod za poročilo. Če pogledamo to letno poročilo in vašo predstavitev so seveda težava sredstva, država, gradbena dovoljenja. To poslušamo že kar nekaj let. Jaz mislim, da bi bilo treba na teh področjih oziroma na teh segmentih ne več delati ampak enostavno zadeve pospešiti. Če pogledamo eno tako splošno preglednico, je bilo v letu 2024 zgrajenih 87 novih stanovanj v stanovanjski soseski na Zvezni ulici. Rekli ste tudi nekaj čez 100, če se ne motim stanovanjskih enot obnovljenih, 184, čaka pa jih 3585. Se pravi, če tako pogledamo realizacija tistega, za katerega se stanovanje oziroma tisti, ki stanovanje prosi je 2,4 %. Seveda javni stanovanjski sklad Mestne občine Ljubljana si vedno zastavlja take cilje in prav je, da si jih zastavlja. Vendar mogoče so pa malo preveč, kako bi rekla angelski ali pa reševanje največjih stanovanjskih stisk, pridobivanje stanovanj za mlade, spodbujanje zasebnih stanovanjskih investicij, preprečevanje brezdomstva, zagotavljanje stanovanjske oskrbe za osebami z oviranostmi, trajnostna, energetska, učinkovita gradnja. Skratka, kar nekaj takih ciljev je, ki so mogoče kar malo preveč visokoleteči glede na to kar se potem realizira. Seveda, hvaležni moramo biti vsaj za tisto delno realizacijo, vendar jaz mislim, da je premajhna. Kako boste to rešili, seveda morate vi pogruntat. Zdaj mogoče bi jaz imela samo še eno, hvala lepa za vse te namige oziroma projekte, ki se bodo izvajali, ki so se že začeli, ki bodo realizirani v letu 2025, 2026 in upam, da bodo ta gradbena dovoljenja resnično pridobljena v čim krajšem času. Mogoče bi imela jaz še eno pripombo. Jaz vseeno zavetišče za brezdomce, mi je tako malo preveč neprijazno ime, če se tukaj in bi podala nekaj predlogov ali topli dom, hiša upanja, hiša sprejetja, zavetni kotiček, kaj takega, no. Mogoče ne bo zavetišče rezervirano pač za male živali. Hvala.

**GOSPOD ZORAN JANKOVIĆ**

Hvala. Gospod Primc.

**GOSPOD ALEŠ PRIMC**

Hvala za besedo. V letu 2024 so stanovalci neprofitnih stanovanj na Rakovi jelši 2 opozorili na razpoke na stenah, vodo na stopniščih in zamakanje kopalnic. To je le nekaj težav, s katerimi so se soočali. Ena je recimo takole povedala - ko smo se preselili sem teh razpok in vseh grbin, ki so na igriščih, kjer se otroci igrajo ni bilo. To se je pojavilo po letu in pol. To je izjava ene stanovalke, ki smo jo lahko prebrali in si tudi ogledali na POP TV. Ko se blok pogreza, pokajo šipe, stene, tla, opisuje druga stanovalka. Potem ljudje imajo težave z zamakanjem vode. Takole pravijo - ko dežuje voda teče iz zgornjih nadstropij in vse do pritličja. Vse je poplavljeno. Včasih pride tudi do shramb. To so izjave stanovalcev, ki so jih bili pripravljeni celo medijsko, se pravi v kamero povedati, se pravi se izpostaviti s tem izjavami. Zdaj me pa zanima, kateri ukrepi bodo izvedeni za to, da v projektih Rakova jelša 1 in 3, 2, oziroma 1 in 3, ne bo teh težav za stanovalce v neprofitnih stanovanjih? To so res neprofitna stanovanja, ampak jaz mislim, da se ne sme neprofitna stanovanja graditi češ, saj za to je pa vse dobro ne. Se pravi ljudje, ki živijo v neprofitnih stanovanjih, imajo pravico do enakega človeškega in bivanjskega dostojanstva kot vsi ostali. In je treba narediti maksimalno kvaliteto za njihovo bivanje. Tako, da mi prosimo odgovorite, glede na to, da gre za podoben teren, kako se zagotovili, da se na Rakovi jelši 1 in 3 to ne bodo dogajalo? Potem pa v poročilu ni naveden niti en primer, da bi stanovanjski sklad v blok, star, starejši blok, ki nima dvigala, vgradil kakršenkoli blok. Vi veste, da se v teh, da bi se vgradila dvigala. Vi veste, da jaz od prve seje naprej prosim, moledujem, da naj stanovanjski sklad v bloke starejšega datuma, ki še nimajo dvigal, začne vgrajevati dvigala in vas sprašujem, kdaj bo ta diskriminacija najemnikov neprofitnih stanovanj odpravljena? Ker najemniki, ki dobijo stanovanja novejšega datuma, imajo dvigala, tisti, ki imajo pa stanovanja starejšega datuma, pa nimajo dvigal. Tako, da jaz ponovno na vas, se pravi apeliram, vas prosim, dajte začet vgrajevat v stanovanjske bloke starejšega datuma dvigala in odpravite to nevzdržno diskriminacijo najemnikov neprofitnih stanovanj.

**GOSPOD ZORAN JANKOVIĆ**

Zaključujem razpravo. Sašo? Pa jaz vas tako lepo prosim, dajte se prijavit pravočasno. Gledam prazno, zdaj se pojavi.

**GOSPA GANIMET SHALA**

Takoj, ko ste rekli sem se.

**GOSPOD ZORAN JANKOVIĆ**

Ja, okej. Kaj sem prej rekel, ali je prej bila prijavljena? Gospa Shala, izvolite.

**GOSPA GANIMET SHALA**

Hvala. Hvala za besedo. Pozdravljeni vsi prisotni. Nedavno smo lahko prebrali poročilo o stanju na trgu nepremičnin v Sloveniji. Poročilo neznosna nedostopnost bivanja, Inštituta za študijo stanovanj in prostora, kjer avtorji jasno poudarjajo, da te stiske iz leta v leto se poglabljajo. Poročilo se zgovorno imenuje neznosna nedostopnost bivanj, oderuške najemnine in diskriminacija na najemnem trgu. Za najem enosobnega stanovanja s 50 kvadratnimi metri v Ljubljani bi oseba s povprečno ljubljansko plačo porabila več kot polovico svojih prihodkov. V Berlinu dobro tretjino, nekaj manj kot tretjino tudi v Rimu in na Dunaju. Stanovanja v Ljubljani so se od leta 2008.

**GOSPOD ZORAN JANKOVIĆ**

Samo moment, gospa Shala. Brez zamere. Ne, brez zamere. Mi govorimo o poročilu stanovanjskega sklada Mestne občine Ljubljana.

… /// … iz dvorane – nerazumljivo … ///

**GOSPOD ZORAN JANKOVIĆ**

Ja, potem ali preidite, ali vam pa besedo vzamem. Prvi in zadnji opomin. Izvolite.

**GOSPA GANIMET SHALA**

Te podatke ne navajam iz ekonomskih razlogov, ampak človeških. Nedostopnost pomeni, da mladi zelo pozno vstopajo v samostojno življenje in se težko odločajo za ustvarjanje družine. To smo že večkrat slišali, tudi jaz sem o tem govorila. Skratka grem naprej. Socialni demokrati podpiramo poročilo stanovanjskega sklada za leto 2024, poleg načrtovanih aktivnosti prikazuje tudi precej realno stanje. Predvsem pa Socialni demokrati podpiramo tudi vse ukrepe, ki lahko kakorkoli prispevajo k hitrejši dinamiki izvajanja obstoječih projektov, vključno z izdatnejšim vlaganjem proračunskih sredstev v stanovanjsko gradnjo. Močno si želimo hitrejšega povečanje javnega fonda stanovanj. Kar me pa moti in je vredno opozoriti, da na razpisih že dolga leta dobi pozitivno odločbo zgolj okoli 10 % prijavljenih. Te potem več let čakajo na dejansko dodelitev stanovanj. Šele v letu 2024 so bili rešeni vsi upravičenci razpisa iz leta 2019. Poročilo navaja, da je bilo s koncem leta 2024 rešenih zgolj 114 od dobrih 450 upravičencev, ki so se prijavili na razpis leta 2021. Torej naše sporočilo, sporočilo Socialnih demokratov še vedno ostaja. Stanovanje naj bo pravica in ne problem. Hvala.

**GOSPOD ZORAN JANKOVIĆ**

Komu bi odgovarjali gospod Rink? Ampak brez zamere, Sašo. Gospodu Primcu je škoda karkoli reči. Naj bere še naprej medije. Ker vse, kar je razlagal o Rakovi jelši je bilo demantirano. In naj počaka, ko bo zgrajeno, pa bo potem demantiral. Se opravičujem, pa bi ti rade volje dal, ampak je škoda časa. Ugotavljam navzočnost po celotni točki. Rezultat navzočnosti: 35.

**Glasovanje poteka O SKLEPU: Mestni svet Mestne občine Ljubljana sprejme Letno poročilo Javnega stanovanjskega sklada Mestne občine Ljubljana za leto 2024.**

Zaključujem:

**29 ZA,**

**1 PROTI.**

Sprejeto.

**Glasujemo naprej O NASLEDNJEM SKLEPU: Mestni svet Mestne občine Ljubljana sprejme Poročilo Nadzornega sveta Javnega stanovanjskega sklada Mestne občine Ljubljana za leto 2024.**

Prosim za vaš glas.

Zaključujem glasovanje:

**30 ZA,**

**1 PROTI.**

Tudi to je sprejeto.

**In gremo na glasovanje O TRETJEM SKLEPU, ki pravi pod točko a):** **Mestni svet sprejme naslednja sklepa:** **namensko premoženje JSS MOL – presežek izdatkov nad prejemki iz poslovanja v letu 2024 v višini 2.007.202 evrov se prišteje k presežku prejemkov nad izdatki iz preteklih let in tako na dan 31. 12. 2024 skupni presežek prejemkov nad izdatki znaša 546.969 evrov. In pod b):** **premoženje MOL – presežek prejemkov nad izdatki iz poslovanja v letu 2024 v višini 1.148.292 evrov se prišteje k presežku izdatkov nad prejemki iz preteklih let in tako na dan 31. 12. 2024 skupni presežek izdatkov nad prejemki znaša 350.968 evrov.**

Prosim za vaš glas.

Zaključujem glasovanje:

**29 ZA,**

**0 PROTI.**

Hvala lepa. Sprejeto.

**In gremo na SKLEP pod točko B):** **Mestni svet Mestne občine Ljubljana sprejme Poročilo o uresničevanju Stanovanjskega programa Mestne občine Ljubljana 2023 – 2026 za leto 2024.**

Prosim za vaš glas.

Zaključujem. Rezultat glasovanja:

**28 ZA,**

**1 PROTI.**

Sprejeto. Hvala lepa.

Točka zaključena.

**AD 8. PREDLOG SKLEPA O DOLOČITVI DELA PLAČE ZA REDNO DELOVNO USPEŠNOST IN OCENI DELOVNE USPEŠNOSTI DIREKTORJA JAVNEGA STANOVANJSKEGA SKLADA MESTNE OBČINE LJUBLJANA ZA LETO 2024**

Gradivo ste prejeli, prejeli ste poročilo pristojnega odbora. Prosim gospoda Tomažina, da poda uvodno obrazložitev.

**GOSPOD ALEŠ TOMAŽIN**

Spoštovani župan, spoštovani podžupani, mestne svetnice in mestni svetniki. Pred vami je pravzaprav sklep o določitvi dela plače za redno delovno uspešnost in oceni delovne uspešnosti direktorja JSS MOL za preteklo leto. Pravzaprav je v vsebinskem delu svoje rezultate predstavil že gospod Rink pri prejšnjih dveh točkah, strokovne službe, zdaj pravnih podlag za to so podrobneje navedene v samem gradivu tako, da jih ne bi pravzaprav ponavljal. Gre pa za to da so strokovne službe JSS MOL ocenjevale, Nadzorni svet JSS MOL pa potrdil pravzaprav izpolnjevanje treh meril, po katerih se ocenjuje redna delovna uspešnost direktorja. Strokovne službe in nadzorni svet so ugotovili, da pravzaprav je javni stanovanjski sklad in s tem direktor, ki je pravzaprav najbolj zaslužen za rezultate tega dela izpolnil v maksimalnem možnem procentu merilo vrednotenje izpolnitve letnega programa dela za zagotavljanje kakovosti in strokovnosti in pa vrednotenje izpolnitve letnega programa dela po obsegu in strukturi. Tukaj smo mu za prvi kriterij dodelili 50 % od 50 možnih in pri zadnjem 20 % od 20 možnih, medtem ko je vrednotenje izpolnitve letnega finančnega načrta bilo izpolnjeno ob višini 10 % od možnih 30, ker so bili pač po tisti lestvici, ki je predpisana s Pravilnikom o merilih za ugotavljanje delovne uspešnosti direktorjev z delovnega področja ministrstva za solidarno prihodnost pač dosegel zmanjšanje teh dohodkov, med 2 % do 4 %. Skupni seštevek doseženih procentov je 80 od možnih 100, kar pomeni, da se direktor oceni z oceno odlično in tako se mu pač določi, predlagamo, da se mu določi del plače za redno delovno uspešnost v višini 5 %, teh 5 % je pač tista maksimalna vrednost, ki jo pač zakonodaja omogoča za nagrajevanje uspešnega dela direktorja. Jaz bi samo še toliko dodal kar se vsebine tiče, mogoče prej to ni bilo toliko razvidno iz poročila direktorja, da pravzaprav kljub temu, da mogoče izkazujemo majhno število pridobljenih stanovanj v letu 2024, pa moramo povedat, da je pravzaprav javni stanovanjski sklad od ustanovitve dalje v letošnjem letu v najbolj intenzivnem letu 2024 prišel v najbolj intenzivni investicijski cikel, česa rezultati se bodo pa izkazali pač seveda v prihodnjih letih glede na razvoj projektov. V skupni višini torej pa ta plača predstavlja 2.250,58  EUR bruto. Tako da to ni niti, to je mogoče polovica tistega, kar bi pa pač direktorju šlo po merilih za maksimalno višino. Tako, da pravzaprav mi ocenjujemo, da delo sklada je bilo uspešno kar je pa posledica tudi zelo uspešnega dela direktorja. To pa se vidi tudi to, da smo prepoznani mednarodno, saj smo bili tudi kot pomemben deležnik pozvani k sodelovanju v tehnični skupini za pripravo novega nacionalnega stanovanjskega programa. Tako, da če bi bilo pa kakršnokoli vprašanje.

**GOSPOD ZORAN JANKOVIĆ**

Hvala lepa. Gospa Shala, prosim za stališče odbora prosim.

**GOSPA GANIMET SHALA**

Odbor za stanovanjsko politiko podpira predlog Sklepa o določitvi dela plače za redno delovno uspešnost in oceni delovne uspešnosti direktorja Javnega stanovanjskega sklada Mestne občine Ljubljana za leto 2024, in sicer s tremi glasovi za od štirih navzočih.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Aleš, hvala lepa. Razpravo odpiram. Gospa Babnik, izvolite.

**GOSPA MARUŠA BABNIK**

Jaz bi imela samo vprašanje. V kolikšnem delu redne delovne uspešnosti so potem deležni tudi zaposleni na stanovanjskem skladu, kjer zagotovo pripomorejo k temu, da so rezultati taki kot ste dejali? Moramo pa pohvalit pripravljeno gradivo, kjer so merila in vse tako kot je potrebno predstavljeno tako kot bi moralo čisto za vsak zavod biti predstavljeno, zato da seveda si nevedniki na nek način lahko predstavljamo zakaj človek dobi redno delovno uspešnost. Res je bila obrazložitev korektna in vam čestitam in bomo glasovali za.

**GOSPOD ZORAN JANKOVIĆ**

Hvala lepa. Ugotavljam navzočnost pri točki. Rezultat navzočnosti: 34. Izvolite gospod Primc, obrazložitev glasu.

**GOSPOD ALEŠ PRIMC**

Glede na to, da stanovanjski sklad v preteklih dveh letih ni vgradil niti enega dvigala v starejše stanovanjske bloke, ki še nimajo dvigal, ne morem podpret nagrade za direktorja stanovanjskega sklada.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o določitvi dela plače za redno delovno uspešnost in oceni delovne uspešnosti direktorja Javnega stanovanjskega sklada Mestne občine Ljubljana za leto 2024.**

Prosim za vaš glas.

Rezultat glasovanja:

**29 ZA,**

**1 PROTI.**

**GOSPOD ZORAN JANKOVIĆ**

In še dodatek. Ta nagrada je absolutno prenizka za delo, ki ga opravlja. Na žalost je to tako. Tako,da to je moje mnenje. Hvala lepa, Aleš. Nasvidenje.

**AD 9. A) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICI ZAVODA ZA OSKRBO NA DOMU LJUBLJANA ZA OBDOBJE OD 1. 1. 2025 DO 31. 12. 2025 IZ NASLOVA POVEČANEGA OBSEGA DELA**

**B) SKLEPA O SOGLASJU K DOLOČITVI SKUPNEGA OBSEGA SREDSTEV V VIŠINI 5 % LETNIH SREDSTEV ZA OSNOVNE PLAČE PLAČNE SKUPINE B ZA LETO 2024 TER SOGLASJE K DOLOČITVI REDNE DELOVNE USPEŠNOSTI DIREKTORICI IN NAMESTNICAMA DIREKTORICE ZAVODA ZA OSKRBO NA DOMU LJUBLJANA ZA LETO 2024**

Obe točki predlagam, da obravnavamo skupaj. Gradivo ste prejeli, prejeli ste poročilo pristojnega odbora. Prosim gospo Hodnik, da poda uvodno obrazložitev.

**GOSPA TANJA HODNIK**

Lepo pozdravljeni. Hvala lepa za besedo. Spoštovani župan, spoštovani svetnice, spoštovani svetniki. Svet Zavoda za oskrbo na domu Ljubljana je na redni seji v januarju letos sprejel sklep o povečanem obsegu dela direktorice Lilijane Batič Drnovšek v letu 2025, ki vključuje tudi določitev izplačila delovne uspešnosti direktorici iz naslova povečanega obsega dela, in sicer v višini do 20 % njene osnovne plače. Sredstva za izplačilo so predvidena v finančnem načrtu Zavoda za oskrbo na domu. Prav tako je Svet Zavoda za oskrbo na domu na redni seji v mesecu februarju letos obravnaval redno delovno uspešnost direktorice in pomočnic direktorice za leto 2024. Na podlagi pravilnika o merilih za ugotavljanje delovne uspešnosti direktorja s področja dela, družine in socialnih zadev so vse tri dosegle skupno višino, skupno najvišjo oceno, in sicer 100 %. V skladu z zakonskimi podlagami svet zavoda predlaga, da se vsem trem izplača redna dela na uspešnost, in sicer direktorici v višini 2.080,00 EUR bruto in pomočnicama direktorice vsaki v višini 1.924 EUR bruto. Sredstva za izplačilo redne delovne uspešnosti so zagotovljena v okviru sredstev za delovanje zavoda. Mestnemu svetu MOL predlagamo, da poda soglasje k predlaganima sklepoma. Hvala lepa.

**GOSPOD ZORAN JANKOVIĆ**

Hvala lepa. Prosim gospo Labović Begović za stališče odbora za obe točki.

**GOSPA DR. DUNJA LABOVIĆ BEGOVIĆ**

Hvala za besedo. Odbor za zdravje in socialno varstvo podpira sprejem predloga Sklepa o soglasju k določitvi dela plače za delovno uspešnost direktorici Zavoda za oskrbo na domu Ljubljana za obdobje 1. 1. 2025 do 31. 12. 2025 iz naslova povečanega obsega dela. Odbor za zdravje in socialno varstvo podpira sprejem predloga Sklepa o soglasju določitvi skupnega obsega sredstev v višini 5 % letnih sredstev za osnovne plače plačne skupine B za leto 2024 ter soglasje k določitvi redne delovne uspešnosti direktorici in namestnicama direktorice Zavoda za oskrbo na domu Ljubljana za leto 2024. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k točkama 9A) in 9B) nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Gospa Kovačič, izvolite.

**GOSPA DARINKA KOVAČIČ**

Hvala lepa za besedo. Mene je zbodla, zbodel tale sklep pod točko 9A), ki v drugi točki tega sklepa navaja, da bo pač zaradi povečanega obsega dela izplačano direktorici 20 % plače za leto 2025. Zdaj navedeno, izrecno je poudarjeno, da gre poleg rednih del še za dodatna dela, ki so našteta, in sicer priprava in izvajanje storitev dolgotrajne oskrbe. Zdaj tu je vprašanje kaj bo to dolgotrajno oskrbo, saj v prvem polletju tega leta to sigurno ne bo, vprašanje je, če bo v drugem polletju tega leta to sploh zaživelo. Potem, vodenje in koordiniranje zdravstvene enote, potem izvajanje nadzora nad kakovostjo, potem usklajevanje dela zdravstvene enote z delom strokovnih delavk in drugih pač socialnih oskrbovalk. Potem naprej, spremljanje zakonodaje, koordiniranje dela z drugimi javnimi zavodi. Ja, jaz se sprašujem a ni to njeno redno delo? Kaj je potem njeno redno delo, če je to vse kar sem zdaj naštela neki, da so to dodatne naloge? Tako, da jaz mislim, da te ki so pač pripravljali ta sklep, bi se lahko majčkeno bolj potrudili pa res kaj konkretnega navedli, kaj kaj bo v tem letu 2025 direktorica kot neka izredna dela, da si res zasluži to povečanje. Pa še dodatno vprašanje. Če so, tako kot je bilo že prej pri stanovanjskem skladu, ali so upravičeni do dodatka tudi vsi ostali delavci? Saj vemo, da sama direktorica ne more zagotoviti nekega uspešnega poslovanja, če nima za sabo ekipe. Hvala.

**GOSPOD ZORAN JANKOVIĆ**

Hvala lepa. Gospa Sojar.

**GOSPA MOJCA SOJAR**

Hvala za besedo. Ja, Zavod za oskrbo na domu je gotovo ena izmed zelo pomembnih institucij v Ljubljani. Ker je, ker so potrebe po tem, po oskrbi na domu in pa želje, da bi ljudje čim dlje časa ostali v domačem okolju vedno večje. Tudi jaz sem prebrala to poročilo sveta Zavoda za oskrbo na domu, ki se mi zdi odlično pripravljena z vsemi alinejami, ki jih je že kolegica Kovačičeva prebrala in se mi zdi pa da nekako tudi v prvem odstavku utemeljujejo, kaj je to povečano delo zaradi nove zdravstvene enote in glede na to utemeljitev in razlago, kaj vse bo, bo direktorica delala kljub temu da morda so res nekatere njene zadolžitve bi spadale v nek krog osnovnih njenih, njenih osnovnih del. Kot vemo tudi direktorica in pa celoten Zavod za oskrbo na domu odlično deluje. Zato bom jaz podprla ta dodatek k plači za povečan obseg dela za leto 2025.

**GOSPOD ZORAN JANKOVIĆ**

Hvala lepa. Ugotavljam navzočnost za obe točki. Rezultat navzočnosti: 34.

**Glasovanje poteka O SKLEPU pod točko A): Mestni svet Mestne občine Ljubljana sprejme predlog Sklepa o soglasju k določitvi dela plače za delovno uspešnost direktorici Zavoda za oskrbo na domu Ljubljana za obdobje od 1. 1. 2024 do 31. 12. 2024 iz naslova povečanega obsega dela.**

Prosim za vaš glas.

**25 ZA,**

**1 PROTI.**

Sprejeto.

**In gremo na drugo glasovanje, poteka pod točko B): Mestni svet Mestne občine Ljubljana sprejme predlog Sklepa o soglasju k določitvi skupnega obsega sredstev v višini 5 % letnih sredstev za osnovne plače plačne skupine B za leto 2024 ter soglasje k določitvi redne delovne uspešnosti direktorici in namestnicama direktorice Zavoda za oskrbo na domu Ljubljana za leto 2024.**

Prosim za vaš glas.

Zaključujem, rezultat glasovanja:

**25 ZA,**

**0 PROTI.**

Sprejeto. Hvala lepa za prijaznost.

Gremo na točko 10.

**AD 10. LETNO POROČILO JAVNEGA ZAVODA TURIZEM LJUBLJANA ZA POSLOVNO LETO 2024**

Gradivo ste prejeli, prejeli ste tudi poročilo pristojnega odbora. Gospa Petra Stušek bo podala uvodno obrazložitev.

**GOSPA MAG. PETRA STUŠEK**

Hvala lepa gospod župan. Lepo pozdravljeni mestne svetnice in svetniki. Letno poročilo povzema zakonske podlage, strateške dokumente in naše dolgoročne cilje in vizijo. Turistični promet se je v letu 2024 okrepil, Ljubljana je zabeležila skoraj 2,6 milijona prenočitev, kar je 12,7 %, rast glede na leto poprej. Povprečna dolžina bivanja je 2,0 nočitev, kar je sicer pod dolgoročnim ciljem, na ključnih trgih pa se že približuje 2,1. Povečalo pa se je tudi število letalskih povezav na 26, kar je tudi eden od strateških ciljev, ki jih zasledujemo. Naše letno poročilo izpostavlja uspešno uresničevanje strateških ciljev z izrazitim poudarkom na sodelovanju z meščani in vključevanjem lokalne skupnosti v razvoj turizma. Pomembna pobuda je bila kampanja Turizem dela Ljubljano, ki nas prebivalce ozavešča in osvešča o koristih turizma za kakovost našega življenja v mestu. V okviru te pobude so potekali tudi številni dogodki in projekti, namenjeni meščanom, med drugim teden ljubljanskega turizma, cela šiškarija, natečaj za osnovnošolce, pa tudi čistilna akcija za lepšo Ljubljano. Naredili smo tudi raziskavo med meščani o odnosu meščanov do turizma. In je kar 74 % vprašanih izrazilo pozitivno mnenje, pri čemer je večina poudarila, da turizem prispeva k izboljšanju storitev, k splošni privlačnosti mesta, tudi izboljšanju infrastrukture. Seveda pa postaja naša pozornost usmerjena na področje ali pa območje mestnega jedra, kjer so prebivalci izrazili večjo občutljivost za posledicami turističnega prometa. Letos 2024 je bilo zaznamovano s konkretnimi rezultati tudi na področju trajnosti, decentralizacije turistične ponudbe. Uspešno smo uveljavljali festivale, kot so Luv fest, November Gourmet, pa December v Ljubljani, ki jih ustvarjamo zaradi desezonalizacije, pa tudi zaradi vključevanja lokalnih ustvarjalcev, kulturnih inštitucij in podjetij. V Mostah in Šiški smo nadaljevali razvoj kulturnih četrti, s čimer spodbujamo razpršitev turističnih tokov izven mestnega jedra. Na področju trajnosti je Ljubljana utrdila svoj ugled kot zelena destinacija, med drugim smo lansko leto vpeljali Zero waste model v hotele. Prizadevamo si za uvedbo kavcijskega sistema na prireditvah. Mesto je okrepilo svojo zavezo k okoljsko odgovornemu, še okrepilo to zavezo k okoljsko odgovornemu turizmu. Mednarodno smo pa ponovno potrdili odličnosti tudi s številnimi nagradami in priznanji, med drugim recimo za Luv fest kot primer dobre prakse na seznamu Green destination`s top 100 na celem svetu. Izvedli smo izobraževanje certificiranja ponudnikov z naslova trajnostnih praks, uvedli smo tudi novo prakso, in sicer digitalni zemljevid Ljubljane za enostavnejšo navigacijo, turizem tudi za pršitev tokov, podlaga tega pa je umetna inteligenca in zato tudi omogoča večjo personifikacijo. Na področju dostopnosti smo naredili pomembne korake, ker smo naredili analizo 200 turističnih objektov za osebe z oviranostmi. To seveda pripomore k izboljšanju fizične in informacijske dostopnosti destinacije. S strani poslovnega turizma in mednarodne aktivnosti je bilo v Ljubljani z našo pomočjo izvedenih kar 122 mednarodnih dogodkov. Izrednega pomena je tudi, da smo se uvrstili na petdeseto mesto svetovne lestvice kongresnih destinacij, gostili smo več kot 80 organizatorjev potovanj in turističnih agencij, turističnih agentov iz različnih trgov, kar nam seveda prinaša posle tudi v Ljubljano in organizirali smo promocijske predstavitve na ključnih trgih, vključno z Tokiom, Seulom, Londonom, tudi New Yorkom. Tržišča, ki se prebujajo, vsaj v lanskem letu so se začela. Razvili smo tudi nove turistične produkte, romarski turizem okrepili, ga nadgrajujemo, kolesarske poti, kulturne četrti. Marketinško je spletno našo, je našo spletno stran Visit Ljubljana obiskalo 1,4 milijona uporabnikov, digitalno oglaševanje doseglo več kot 11 milijonov prikazov, aktivnosti na družbenih omrežjih so bile številne, merimo tudi rezultate oglaševanj na Google meta in YouTube, ki so se povišali, temu seveda prilagajamo ponudbo. Prvič smo izvedli kampanjo s slabovidno vplivnico, ki je predstavljala dostopnost Ljubljane za osebe z oviranostmi, kar je v resnici tudi globalno gledano inovativen marketinški pristop. Organizirali smo več kot 20 razstav na prostem, vključno s predstavitvijo interaktivnih umetniških inštalacij, ki so jih ustvarili mladi. Prodali smo za 33 % več turističnih kartic in naših vodenih ogledov se je udeležilo skoraj 24000 obiskovalcev, naredili smo pa tudi nov gastronomski produkt. Prvič ponujamo ekskluzivno kulinarično doživetje tudi v regiji, s čimer tudi usmerjamo tokove izven Ljubljane. Razvili smo tudi novo doživetje s Centrom Rog, vključno z rokodelskimi in kulinaričnimi delavnicami. Pri kadrih in organizaciji se je fluktuacija zaposlenih zmanjšala za 11,4 %. Zelo velik poudarek dajemo na strokovno usposabljanje, izboljšanje delovnega okolja, izvedli smo organizacijsko diagnostiko z optimizacijo delovnih procesov, nadaljujemo sodelovanje z izobraževalnimi inštitucijami za razvoj turističnih kompetenc, ker nam je izrednega pomena razvoj mladih. Leto 2024, lahko rečemo, da je bilo za Turizem Ljubljana uspešno, čeprav smo se soočali z velikimi izzivi, seveda govorimo o globalnih geopolitičnih razmerah, inflacijo, kadrovskimi izzivi, vse to se je odražalo tudi na nas. Kljub temu dosegamo strateške cilje, nadaljujemo z vlaganjem v trajnost, izboljšanje turistične infrastrukture in mednarodno promocijo. In naše vodilo nedvomno je, da se razvijamo v smer višje kakovosti in trajnosti. Samo še dve besedi o finančni sliki. Finančno smo zabeležili stabilno poslovanje, skupni prihodki so znašali 5,2 milijona evrov, od tega 1,21 milijona EUR predstavljala tržna dejavnost. Največji delež prihodkov so pa seveda javna sredstva. Proračunski prihodki so bili realizirani v višini 1,54 milijona evrov, kar je 94 % načrtovanih sredstev, v sklopu tržne dejavnosti je bila pa ustvarjena dodana vrednost v višini 11.726,00 EUR. Celotno poročilo po našem mnenju odseva stabilno in uspešno poslovanje. Hvala lepa.

**GOSPOD ZORAN JANKOVIĆ**

Hvala lepa. Gospod Avdagič, stališče odbora prosim.

**GOSPOD DANIEL AVDAGIČ**

Odbor za gospodarske dejavnosti, turizem in kmetijstvo podpira sprejem Letnega poročila javnega zavoda Turizem Ljubljana za poslovno leto 2024. Sklep je bil sprejet s petimi glasovi za od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja k tej točki. Hvala.

**GOSPOD ZORAN JANKOVIĆ**

Hvala lepa. Razprava prosim. Ni razprave, ugotavljam navzočnost. Mi je žal. Nič ne kaže. Rezultat navzočnosti prosim. Ni razprave, je nimam. Rezultat navzočnosti: 29. To pa lahko. Obrazložitev glasu. Izvolite, gospod Grošelj.

**GOSPOD ANTON GROŠELJ**

Pozdravljeni še enkrat. Jaz sem imel na okrajni volilni komisiji tudi sejo, ker očitno v tretjem tisočletju ni možno nič delat, tako da bi na računalnik pogledali na internet, pa bi videli kaj ne, ni kriv mestni svet, ampak tisti tam država, ki to dela takrat, ko je seja mestnega sveta, ampak to nima veze s tem. Rad bi povedal enako, da je bila seja sklicana v dveh dneh, seja odbora je bila sklicana samo v dveh dneh in to je seveda proceduralna napaka to je kršitev 28. člena, drugi odstavek poslovnika.

**GOSPOD ZORAN JANKOVIĆ**

Hvala lepa.

**Glasovanje poteka O PREDLOGU SKLEPU: Mestni svet Mestne občine Ljubljana sprejme Letno poročilo javnega zavoda Turizem Ljubljana za poslovno leto 2024.**

Prosim za vaš glas.

**29 ZA,**

**0 PROTI.**

Sprejeto. Hvala, čestitke Petra za vse, dobro delo tebi in kolegom.

**AD 11. PREDLOG ODLOKA O SPREMEMBAH IN DOPOLNITVAH ODLOKA O POSEBNI RABI JAVNIH POVRŠIN V LASTI MESTNE OBČINE LJUBLJANA S PREDLOGOM ZA HITRI POSTOPEK**

Gradivo ste prejeli, prejeli ste poročilo pristojnega odbora. Prosim gospo Jasno Tušar, da poda uvodno obrazložite.

**GOSPA MAG. JASNA TUŠAR**

Hvala za besedo, lepo pozdravljeni. Predlog Odloka o spremembah in dopolnitvah Odloka o posebni rabi javnih površin v lasti Mestne občine Ljubljana prinaša štiri novosti, in sicer prva novost odloka je ureditev nove obveznosti Oddelka za gospodarske dejavnosti in promet Mestne uprave Mestne občine Ljubljana, ki vodi postopek za izdajo dovoljenja za posebno rabo javnih površin za namene izvedbe javnih prireditev na javnih zelenih površinah, na lokacijah, ki so prikazane v grafičnem prikazu lokacij, ki je sestavni del predpisa, ki ureja varovanje območja Krajinskega parka Tivoli, Rožnik in Šišenskih rib, da predhodno oziroma pred izdajo dovoljenja pridobi pozitivno mnenje pristojnega oddelka mestne uprave MOL za varstvo okolja o tem, ali prireditev na teh lokacijah nima negativnega vpliva na ugodno stanje živalskih vrst in njihovih habitatov ter varstva naravnih vrednot. Druga novost, zaradi katere se predlaga sprejem predloga odloka, je ta, da se na novo uredi sklenitev pogodbe o prevzemanju odpadne embalaže. Gre torej za stekleno embalažo, mešano embalažo, to pomeni plastično in kovinsko ter pa kartonsko embalažo. To pogodbo se predloži k vlogi za pridobitev pravice posebne rabe za namene postavitve gostinskega vrta, ki je povezan z gostinskim obratom. Seveda poleg podatkov in pa načrtov, ki so že sedaj opredeljeni v odloku. S predlogom odloka se ureja tudi možnost, da v primeru zlorab, ki se nanašajo na odlaganje odpadne embalaže, v nasprotju s predpisi, ki urejajo zbiranje odpadkov, ugotovljenih z dvema dokončnima odločbama inšpektorata mestne uprave MOL, lahko imetnik dovoljenja pri ponovni vložitvi vloge za izdajo dovoljenja za pridobitev pravice posebne rabe za postavitev gostinskega vrta, ki je povezan z gostinskim obratom, da ostane brez te pravice uporabe gostinskega vrta za čas šestih mesecev po dokončnosti zadnje izdane inšpekcijske odločbe. Tretja novost se nanaša na določilo glede pravila pridobitve pravice uporabe javne površine v primeru, če se na javni površini postavijo elektro-polnilne točke, ki so predmet javno-zasebnega partnerstva. V tem primeru se določila omenjenega odloka ne uporabijo, ki določajo dopustnost postavitve elektro-polnilne točke, pa čas trajanja in pa plačilo takse. V bistvu postavitev je možna na podlagi stavbne ali druge stvarnopravne oziroma obligacijske pravice oziroma kot se to opredeli v pogodbi o javno-zasebnem partnerstvu. S predlogom odloka, se kot zadnja, četrta novost na javnih površinah v lasti MOL izrecno prepove uporaba javne površine za namene postavitve gostinskega vrta, ki je povezan z gostinskim obratom brez že omenjene veljavne pogodbe o prevzemanju odpadne embalaže. Javnost je lahko k predlogu odloka podala pripombe in predloge od 21. 3. do 2. 4. 2025, vendar teh pripomb oziroma predlogov ni bilo. Predlog odloka za proračun MOL ne prinaša finančnih posledic glede na sedanjo ureditev. Glede na to, da gre za manj zahtevne spremembe in dopolnitve odloka, predlagamo, da odlok sprejmete po hitrem postopku.

**GOSPOD ZORAN JANKOVIĆ**

Hvala lepa. Gospa Ugrinovski, staliče odbora prosim.

**GOSPA VESNA UGRINOVSKI**

Odbor za gospodarske javne službe in promet je na svoji 20. seji podprl sprejem predloga, da se predlog Odloka o spremembah in dopolnitvah Odloka o posebni rabi javnih površin v lasti Mestne občine Ljubljana sprejme po hitrem postopku s šestimi glasovi za in nobenim glasom proti od šestih navzočih ter nadalje podprl sam predlog Odloka o spremembah in dopolnitvah Odloka o posebni rabi javnih površin v lasti Mestne občine Ljubljana s šestimi glasovi za in nobenim glasom proti od šestih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Najprej k Statutarno pravna komisija meni, da so izpolnjeni pogoji za hitri postopek, kot ga določa četrta alineja tretjega odstavka 122. člena Poslovnika Mestnega sveta Mestne občine Ljubljana. Ker gre za tekstovno manjše spremembe k sami točki, komisija ni nima pripomb pravne narave, bi pa glede 28. člena pripomnil, da ne gre za kršitev, ker je tam ena majhna besedica – praviloma, to, kar sicer ni dobro, da je v zakon.

… /// … iz dvorane – nerazumljivo … ///

**GOSPOD ZORAN JANKOVIĆ**

Gospod Grošelj, lepo prosim.

**GOSPOD MARJAN SEDMAK**

Praviloma relativizira, ni nujno, da je 5 dni, lahko je tudi manj. Ni sicer to dobro v zakonskih določilih, ker potem saj veste, se lahko prepiramo kaj je, kaj ni. Ampak ne gre za kršitev, to sem hotel povedat.

**GOSPOD ZORAN JANKOVIĆ**

Hvala lepa. Mestni svet odloča. Najprej obravnava akta po hitrem postopku. Po hitrem postopku, zato odpiram razpravo o predlogu za sprejem odloka o spremembah in dopolnitvah odloka o posebni rabi javnih površin v lasti mestne občine po hitrem postopku. Hitri postopek. Ni razprave. Ugotavljam navzočnost po celotni točki. Rezultat navzočnosti: 31, 32, okej, eden je še uletel notri.

**In sedaj gremo na glasovanje O PREDLOGU SKLEPU: Mestni svet Mestne občine Ljubljana sprejme predlog, da se predlog Odloka o spremembah in dopolnitvah Odloka o posebni rabi javnih površin v lasti Mestne občine Ljubljana sprejme po hitrem postopku*.***

Rezultat glasovanja:

**24 ZA,**

**4 PROTI.**

Sprejeto.

**GOSPOD ZORAN JANKOVIĆ**

In sedaj gremo na razpravo o posebni rabi javnih površin. Gospa Sojar, izvolite.

**GOSPA MOJCA SOJAR**

Pomota, nisem se prijavila.

**GOSPOD ZORAN JANKOVIĆ**

Hvala lepa. Gospa Kovačič.

**GOSPA DARINKA KOVAČIČ**

Hvala lepa še enkrat. Jaz se bom omejila na tale 1. člen odloka o spremembah in dopolnitvah odloka o posebni rabi javnih površin, in sicer tale 1. člen, ki govori o tem, da se v tretjem členu odloka doda nov odstavek, ki se glasi »pred izdajo dovoljenja za posebno rabo javnih površin iz osme alineje 5. točke 2. člena tega odloka na lokacijah v območju Krajinskega parka Tivoli, Rožnik in Šišenski hrib mora pristojni organ predhodno pridobiti pozitivno mnenje pristojnega oddelka Mestne občine Ljubljana, Mestne uprave MOL za varstvo okolja in o tem, da prireditev nima negativnega vpliva na ugodno stanje živalskih vrst in njihovih habitatov ter varstva naravnih vrednot«. Zdaj mene to navaja na to, da tale upravni organ, ki naj bi izdajal ta dovoljenja je odvisen od tega pozitivnega mnenja pristojnega oddelka Mestne občine Ljubljana. Zdaj, kaj če tega pozitivnega mnenja pristojnega oddelka ne bo, potem upravni organ tega dovoljenja ne bo ali pa ne sme izdati. Zdaj jaz mislim, da je to poseganje v delo upravnega organa, ki je mislim, da po mojem vedenju vseeno višji organ kot oddelek mestne, mestne uprave tako, da jaz mislim, da je tule skozi stranska vrata prišlo noter da bo vseeno mestna občina tista, ki bo na koncu odločala o tem ali neka prireditev na tem prostoru bo ali ne. Hvala.

**GOSPOD ZORAN JANKOVIĆ**

Gospa Honzak.

**GOSPA URŠKA HONZAK**

Hvala za besedo. Tudi jaz se bom osredotočila na dovoljenje za osebno rabo javnih površin za namen izvedbe javnih prireditev v krajinskem parku Rožnik, Tivoli. In sicer, to je pač zdaj nadaljevanje Lex Magnifico, ki smo ga sago, ki smo jo sprejemali nedolgo nazaj. V Levici bi se še strinjal s tem, da se, to smo že takrat povedali, da se te lokacije v krajinskem parku določijo, kjer so lahko javne prireditve in so tudi te smiselne zelo v resnici in da se to omeji in da potem se ne izdaja dovoljenj za kar recimo cel Tivoli ali pa karkoli, ampak je problematično to, da bo pa presojo o tem, ali ima zadeva vpliv na stanje živalskih vrst in njihovih habitatov in varstva naravnih vrednot, da bo to mnenje izdajal Oddelek za varstvo okolja MOL, ne pa Zavod za varstvo narave, ki je vsekakor višji organ in bolj strokoven organ. Tako, da zaradi tega mi ne moremo podpret tegale predloga odloka.

**GOSPOD ZORAN JANKOVIĆ**

Hvala. Zaključujem razpravo. Ampak samo informacija. Te lokacije, ki smo določili, ki pravite, da se strinjate, da je teh 5 lokacij. Mi smo zelo zanimivo izdali že soglasje za tabornike, ki so svojo dejavnost opravili tako kot običajno, brez ene pritožbe, brez kogarkoli. In zdaj v fazi izdajamo soglasje za lokacijo DM teka, ki ga je tudi Zavod za varstvo narave pred enim letom potrdil. Dejstvo je, da smo mi naš program, ki smo ga hoteli slediti naredili, predali tako Zavodu za varstvo narave, ki se ni odzival na predloge. Ministrstvo za naravne vire je pač sodelovalo. Ampak prepuščam to, da se ocenjuje potem, ko bomo kaj storili, ki je poti vaši volji. Jaz bom še vedno pravim Lex Magnifico, kaj je mene zmotilo eni ja, drugi ne, ampak zdaj je to brez veze tako da pravim, to je samo informacija.

**Glasovanje poteka O PREDLOG SKLEPA: Mestni svet Mestne občine Ljubljana sprejme predlog Odloka o spremembah in dopolnitvah Odloka o posebni rabi javnih površin v lasti Mestne občine Ljubljana.**Ne, glasovanje teče. To pa ne znam no. Kaj, brišem, pa še enkrat.

… /// … iz dvorane – nerazumljivo … ///

Prosim za vaš glas.

Zaključujem.

Rezultat glasovanja:

**23 ZA,**

**11 PROTI.**

Sprejeto. Hvala lepa.

Gremo na točko 12 dnevnega reda.

**AD 12. PREDLOG SKLEPA O ODVZEMU STATUSA GRAJENEGA JAVNEGA DOBRA – (NA NEPREMIČNINAH Z ID ZNAKOM: PARCELA 2636 611/10, PARCELA 1770 84/18, PARCELA 2677 28/1, PARCELA 1756 222/6, PARCELA 1732 200/253 IN PARCELA 2636 2226/25)**

Gradivo ste prejeli, prejeli ste poročilo pristojnega odbora. Jasna, kar izvoli še enkrat za uvodno obrazložitev.

**GOSPA MAG. JASNA TUŠAR**

Hvala za besedo. Predmet sklepa je odvzem statusa grajenega javnega dobra na šestih nepremičninah, in sicer dve sta v k.o. Bežigrad, ena pa v k.o. Kašelj, Prule, Črnuče in pa Štepanja vas. Nobena od teh nepremičnin nima več funkcije javne površine. Ker na teh nepremičninah ni več podan razlog za obstoj statusa grajenega javnega dobra, kjer je bila cesta, ki je potekala po teh nepremičninah urejena na drugih nepremičninah, se zato predlaga odvzem statusa grajenega javnega dobra, kar bo omogočilo razpolaganje z nepremičninami. Sprejem predloga sklepa za proračun MOL pomeni potencialni prihodek zaradi prodaje nekaterih nepremičnin, katerim bo odvzet status grajenega javnega dobra. Na koncu bi še dodala, da smo po seji Odbora za urejanje prostora ponovno preverili v bistvu možnost odvzema statusa grajenega javnega dobra na nepremičnini 222/6 k.o. Črnuče s prometnega vidika in smo ugotovili, da cesti, ki se nahajata ob omenjeni nepremičnini, nista predvideni za širitev, zato ni ovir za odvzem statusa grajenega javnega dobra. Predlagamo, da sprejmete predlog sklepa. Hvala.

**GOSPOD ZORAN JANKOVIĆ**

Hvala lepa. Prof. Koželj, prosim za stališče odbora.

**GOSPOD PROF. JANEZ KOŽELJ**

Spoštovani gospod župan, spoštovane kolegice in kolegi, svetnice in svetniki. Odbor je predlog sklepa o odvzemu statusa grajenega javnega dobro na omenjenih parcelah soglasno sprejel skupaj z dvemi priporočili, od katerih ste pravkar slišali, je bilo eno tudi preverjeno. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava prosim. Ni. Ugotavljam navzočnost. Zaključujem. Rezultat navzočnosti:34.

**In glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o odvzemu statusa grajenega javnega dobra na nepremičninah z ID znakom: parcela 2636 611/10, parcela 1770 84/18, parcela 2677 28/1, parcela 1756 222/6, parcela 1732 200/253 in parcela 2636 2226/25.**

Zaključujem glasovanje:

**27 ZA,**

**1 PROTI.**

Sprejeto. Hvala lepa.

Gremo na točko 13 dnevnega reda.

**AD 13. PREDLOGI SKLEPOV O SOGLASJU K DOLOČITVI DELA PLAČE ZA DELOVNO USPEŠNOST RAVNATELJICAM IN RAVNATELJU JAVNIH VZGOJNO-IZOBRAŽEVALNIH ZAVODOV: VRTCA CICIBAN, VRTCA ČRNUČE, VRTCA DR. FRANCE PREŠEREN, VRTEC GALJEVICA, VRTCA HANSA CHRISTIANA ANDERSENA, VRTCA JARŠE, VRTCA JELKA, VRTCA KOLEZIJA, VRTCA LEDINA, VRTCA MIŠKOLIN, VRTCA MLADI ROD, VRTCA MOJCA, VRTCA NAJDIHOJCA, VRTCA OTONA ŽUPANČIČA, VRTCA PEDENJPED, VRTCA POD GRADOM, VRTCA ŠENTVID, VRTCA TRNOVO, VRTCA VIŠKI VRTCI, VRTCA VODMAT IN VRTCA VRHOVCI IZ NASLOVA POVEČANEGA OBSEGA DELA ZA LETO 2025**

Gradivo ste prejeli, prejeli ste poročilo pristojnega odbora. Prosim gospo Fabčič za uvodno obrazložitev.

**GOSPA MARIJA FABČIČ**

Spoštovani župan, svetnice in svetniki. Predlagam v sprejem predlaganih sklepov, s katerimi mestni svet kot ustanovitelj daje soglasje k določitvi dela plače za delovno uspešnost ravnateljic in ravnatelja, gre za 21. ravnateljic in ravnatelja iz naslova povečanega obsega dela za posamezen mesec v tem koledarskem letu, v obsegu do največ 20 % njihove osnovne plače. Povečan obseg se pričakuje tudi v letošnjem letu, zlasti zaradi dodatnih delovnih obveznosti, zlasti zaradi nadomeščanja začasno odsotnih delavcev in nezasedenih delovnih mest, zaradi situacije pomanjkanja kadra na trgu dela, dela v okviru mednarodnih in nacionalnih projektov in seveda tudi dodatnih delovnih obremenitev pri upravljanju naših nepremičnin v vrtcih zaradi vzdrževanja in obnove objektov vrtcev. Hvala lepa.

**GOSPOD ZORAN JANKOVIĆ**

Hvala lepa. Gospa Pišljar, stališče odbora prosim.

**GOSPA KSENIJA PIŠLJAR**

Ja, hvala za besedo. Odbor za predšolsko vzgojo in izobraževanje je podprl sprejem predlogov sklepov o soglasju k delu določitve plače za delovno uspešnost ravnateljicam in ravnatelju javnih vzgojno-izobraževalnih zavodov, in sicer za vrtec Ciciban, Črnuče, dr. France Prešeren, Galjevica, Hansa Christiana Andersena, Jarše, Jelka, Kolezija, Ledina Miškolin, Mladi rod, Mojca Najdihojca, Otona Zupančiča, Pedenjped, Pod Gradom, Šentvid, Trnovo, Viški vrtci, Vrtca Vodmat in Vrhovci iz naslova povečanega obsega dela za leto 2025. Bilo je 6 glasov za od sedmih navzočih.

**GOSPOD ZORAN JANKOVIĆ**

Gospod Sedmak, stališče odbora.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava prosim. Gospa Sever, izvolite.

**GOSPA KSENIJA SEVER**

Še enkrat, hvala za besedo. Naj v začetku povem, da ne bom razpravljala o upravičenosti ali višini, ki je zakonsko določena, temveč o tem, da smo mi mestni svetniki drugi v vrsti za potrditev, pa potrjujemo sklep, ki je zelo neutemeljen in slabo obrazložen. Nadzorni svet vrtcev in šol na podlagi vprašalnika na primer, ali je ravnatelj izpeljal program kurikulum, je peljal otroke v šolo v naravi in podobno, odločajo o redni delovni uspešnosti ali povečanem obsegu dela, ali če ravnatelji v skladu z zakonom nimajo zasedenega delovnega mesta, ga nadomeščajo ali ima v izvajanju projekte. Vse lepo in prav. Imamo 23 vrtcev, 47 šol, to je 70 ravnateljev ali direktorjev, tukaj pa so še vsi javni zavodi. Mi tukaj v mestnem svetu dobimo v potrditev sklep, da ravnatelj dobi 20 % svoje plače vsak mesec od 1. 1. do 31. 12. v letu. Ni zapisano, v katerem plačilnem razredu je ravnatelj, niti koliko je mesečna vrednost, znesek, ki ga potrjujemo, niti ni zapisnika svete šole ali vrtca. Hipotetično, če so direktorji ravnatelji v 45. razredu, je to na današnji dan 4.603,00 evrov bruto, če so v 50. razredu, je to 5.497,00 evrov bruto. Vsi pa vemo, da so ravnatelji in direktorji uvrščeni v steber B, torej jim pripadajo oziroma so uvrščeni v višje razrede. 20 % pomeni 2,40 plače in še 5 % redna delovna uspešnost, pomeni 3 bruto plače dodatno na leto. Drugo leto bo povečan obseg dela 30 %, plače se bodo višale in bo še ena plača več. Sprašujem, ali imajo tudi direktorji na MOL take kriterije? Pa ne nasprotujem temu, ker je to zakonsko določeno, samo tukaj gre za velike zneske pri teh ravnateljih preko milijon evrov. Direktorji javnih zavodov pa so upravičeni še do plačila iz tržne dejavnosti. Naj naj omenim, da smo v sklepu pod točko osem tega dnevnega reda dobili v potrditev obrazložitev, v katerem plačilnem razredu je direktor in koliko je znesek oziroma pomeni ta procent. Postavlja se mi tudi vprašanje, zakaj potremo sklep brez obrazložitve in misel, da je to postalo avtomatizem, saj imajo vsi ravnatelji brez izjeme vsako leto povečan obseg dela. Imam še. Predlagam, da MOL poda predlog, da sveti šol in vrtcev potrjujejo povečan obseg dela ravnateljev, pa tudi nekatera ministrstva to potrdijo, mestni svet pa se samo seznani s tem sklepom kajti nemogoče je ovreči nekaj kar je že potrdil svet zavoda, ki pa je seznanjen z vsemi akti in finančnim poslovanjem, ki ga predpiše zakonodajalec. Da bi se mi samo seznanil, potrjevat samo sklep, da nekdo dobi 20 % je za mene težko. Hvala. Pa nimam proti.

**GOSPOD ZORAN JANKOVIĆ**

Ena kratka replika. Jaz sem imel drug predlog. Da nam država dovoli, da bi pri tej oceni in plačnega razreda, ki ga dobi imela mestna občina 20 % odločitve. Mi nimamo nobene besede. Mi pač dobimo in tako je dejstvo, da so premalo plačani. Dejstvo, da je šolstvo res problem in rabimo učitelje, učiteljice in vzgojitelje in ravnatelje. In tak je zakon in s svojim predlogom že v dveh mandatih oziroma v zadnjih dveh vladah nisem uspel. Gospa Sojar, izvolite.

**GOSPA MOJCA SOJAR**

Hvala lepa. Tudi jaz sem se želela pridružiti temu mnenju kolegice Severjeve, da smo dobili vse enake obrazložitve svetov zavodov različnih vrtcev. To pomeni, da so ti vrtci opremljeni, da dobijo predlogo na kakšen način morajo to zapisati oziroma samo še vstavijo notri te odstotke. Seveda vsi ti sveti vrtcev dobijo finančno poročilo od ravnateljice in tako naprej. To zaupamo, da je res tako. Bi pa tudi jaz bila zato da so tukaj notri potem številke, ker plačilni razred vemo kam spadajo in te številke ne bi bile čisto nič odveč, da bi si mi mestni svetniki, ker tole brati je bilo zelo dolgočasno ker je v vsakem sklepu enako napisano, samo ime pa priimek ravnateljice je zamenjan.

**GOSPOD ZORAN JANKOVIĆ**

Kar je logično.

**GOSPA MOJCA SOJAR**

Kako?

**GOSPOD ZORAN JANKOVIĆ**

Kar je logično, saj to je pripravljeno, da ne beremo vsak različno, saj to je logika.

**GOSPA MOJCA SOJAR**

Ampak. Je logično, ampak mogoče bi bilo, te številke bi bile lahko pa vseeno zraven. Hvala.

**GOSPOD ZORAN JANKOVIĆ**

Hvala lepa. Ugotavljam navzočnosti po celoti tej točki. Rezultat navzočnosti: 33, 34.

**Glasujemo O PREDLOG SKLEPA: Mestni svet Mestne občine Ljubljana sprejme predloge sklepov o soglasju k določitvi dela plače za delovno uspešnost ravnateljicam in ravnatelju javnih vzgojno-izobraževalnih zavodov, ki ste jih prej slišali, iz naslova povečanega obsega dela za leto 2025.**

Prosim za vaš glas.

Zaključujem:

**26 ZA,**

**0 PROTI.**

Sprejeto.

Gremo na točko 14 današnjega dnevnega reda.

**AD 14. PREDLOG SKLEPA O LOKACIJSKI PREVERITVI ZA DEL PROSTORSKE ENOTE P7 V OBMOČJU ZAZIDALNEGA NAČRTA ZA OBMOČJE POTNIŠKEGA CENTRA LJUBLJANA**

Gradivo ste prejeli, prejeli ste poročilo pristojnega odbora. Barbara Jovan, kar izvoli, uvodna obrazložitev.

**GOSPA BARBARA JOVAN**

Hvala lepa. Lepo pozdravljeni. Predstavila vam bom lokacijsko preveritev zazidalnega načrta za območje PCL Potniškega centra Ljubljana za del prostorske enote P7. Izdelovalec lokacijske preveritve je Biro Šabec Kalan Šabec arhitekti, investitor je podjetje Masarykova Residence in z lokacijsko preveritvijo bo na območju njene veljavnosti v prvi etapi ureditev omogočena gradnja stolpnice A7 oziroma tako imenovane nordike. Gre za območje v centru Ljubljane, na jugovzhodnem delu PCL, to je med Masarykovo in Šmartinsko cesto ter železniškimi tiri. Po OPN MOL ID je območje v enoti urejanja PC6, ki je namenjena mešanim centralnim dejavnostim in stanovanjem. Ureja se po določbah zazidalnega načrta, konkretno za del prostorske enote P7. P7 je tu označena s plavo črto, območje lokacijske pa z rdečo. S sprejemom lokacijske preveritve bodo uvedena odstopanja od obveze izvedbe javnega natečaja za pridobitev najprimernejše strokovno ustrezne arhitekturne rešitve za stolpnico A7, od etapnosti izvedbe objektov v območju lokacijske preveritve, vključno s priključevanjem na Masarykovo cesto, potem od tlorisnih gabaritov, nadstropnih etaž stolpnice A7, kot jih določajo gradbene meje in gradbena linija, od dopustnih dejavnosti v pritličju in prvem nadstropju stolpnice A7 ter delov objektov B7 in B73, ki so v območju lokacijske preveritve. Potem od višine stolpnice A7 in od višine objekta B73. Od leta 2006, ko je bil sprejet zazidalni načrt, se je spremenila prometna strategija MOL. Prometna ureditev okoli območja PCL bo manjšega profila, kot je bilo načrtovano z zazidalnim načrtom. S tem so se površine namenjene prometnim ureditvam sprostile za pozidavo stavb. Mogoče se vidi, to je po zazidalnem načrtu, je to obrobje namenjeno prometnim površinam. Zahteva po izvedbi javnega natečaja se je ukinila, saj je bila za oblikovanje rešitve pozidave v sodelovanju z MOL izvedena arhitekturno urbanistična delavnica, podlaga za delavnico je bila rešitev svetovno znanega in priznanega Biroja Snohetta, ki je bila izbrana na internem natečaju, organiziranem s strani podjetja Corwin. Biro Snohetta je za celotno prostorsko enoto P7 ob upoštevanju zmogljivosti, ki jih določa zazidalni načrt in možnosti širitve pozidave, pripravilo novo zazidalno situacijo. Ta bo služila tudi kot strokovna podlaga za natečaj za OPPN, ki ga bo treba pripraviti zaradi širjenja pozidave in bo nadomestil veljavni zazidalni načrt v tem območju. Stolpnica je tudi v novi zazidalni situaciji načrtovana na mestu, kjer je določena z zazidalnim načrtom in z zmogljivostmi, kot jih določa zazidalni načrt, zgrajena pa bo predpriprava OPPN, zato se zanjo dopušča odstopanje od zahteve z javnim natečajem pod pogojem, da načrte izdela Biro Snohetta. Območje prostorske enote P7 je lastniško razdeljeno, kar onemogoča enotno gradnjo vseh objektov. Z lokacijsko preveritvijo bo omogočeno odstopanje od etapnosti, tako da bodo objekti A7, B7 in B73 lahko zgrajeni vsak v svoji etapi, s tem da je, da bo treba urediti nov krak križišča na Masarykovo cesto, in sicer tako, da se čim bolj poravna z osjo Njegoševe ceste. Da se omogoči zalomljeno arhitekturno oblikovanje fasad stolpnice A7, se z lokacijsko preveritvijo odstopa od gradbenih mej in gradbene linije v njenih nadstropnih etažah, pod pogojem, da se določene bruto etažne površine A7 zaradi teh odstopanj ne povečajo. Poleg z zazidalnim načrtom določenih dejavnosti se v pritličju in v prvem nadstropju objektov omogoči še hotelske in podobne nastanitvene dejavnosti, storitvene dejavnosti, muzeje in knjižnice, izobraževalne in zdravstvene dejavnosti, ki ne potrebujejo nastanitve. To so vse dejavnosti, ki so dopustne glede na namensko rabo, ki jo v območju določa OPN MOL ID. Pri tem odstopanju gre za uskladitev tekstualnega in grafičnega dela zazidalnega načrta. Tekstualni del določa stolpnici A7 višino 72 m, v grafičnem delu je ta višina določena do podstavka, ki je visok 10 m, dejanska dopustna višina je torej 82 m. Tudi pri tem odstopanju gre za uskladitev tekstualnega in grafičnega dela zazidalnega načrta. Objektu B73 je v tekstualnem delu določena višina 25 m, v grafičnem delu pa 20. Z lokacijsko preveritvijo se to neskladje v zazidalnem načrtu odpravi, nedvoumno dopustna višina bo 25 m. Tukaj bom pa še predstavila amandma. V teku je že priprava projektne dokumentacije za stolpnico A7, ki posege v prostor bolj podrobno obdeluje. Izkazalo se je, kar pred oddajo gradiva za obravnavo še ni bilo znano, da je treba uvozno klančino pokriti in urediti dva izhoda iz kletnih etaž v območju, kjer sta z zazidalnim načrtom načrtovana objekta B7 in B73. Zato se predlaga taka sprememba, ki bo te ureditve omogočila. Hvala.

**GOSPOD ZORAN JANKOVIĆ**

Hvala lepa. Prof. Koželj, stališče odbora prosim.

**GOSPOD PROF. JANEZ KOŽELJ**

Hvala za besedo. Spoštovani gospod župan, spoštovane kolegice in kolegi svetniki. Odbor je v obravnavi predloga sklepa o lokacijski preveritvi najprej sprejel amandma, ki ga je kolegica zelo nazorno pravzaprav že pojasnila. Po domače rečeno s tem amandmajem mi omogočimo, da se izvajajo te trije, tri stavbe, tri stolpiči ali pa ena stolpnica v nižji stavbi kot ločeni fazi, gradbeni, ampak med seboj vendar povezljivi. Po drugi strani pa, da se v območju teh dveh, faz nižjih stolpnic, ki jih imenujemo B7, B7-3 istočasno pod njimi pa vseeno zgradi skupna garaža in vsi izhodi, dovozi in vsi tehnični prostori, ki so potrebni za prvo fazo. Zdaj bi to, po tem amandmaju je potem odbor sprejel sklep, soglasen sklep, da predlaga vam mestnemu svetu predlog o lokacijski preveritvi sprejmete. Zdaj, če pa eno bolj preprosto še razlago o tem dodam, če mi dovolite. Namreč v tem primeru gre nekak za neko strateško odločanje o tem, kako razvijat, kako graditi eno območju, ki imajo praktično dvajsetletno zgodovino, odkar je bil pripravljen lokacijski oziroma za zazidalni načrt in kot vidite se je uprava, urbanistična uprava recimo in mesto odločilo, da pomaga investitorju, da premaga pravzaprav to zaostajanje s tem, da najprej zgradi neke vrste atraktor se reče ali neke cepiče, mogoče lepša beseda s to prvo stolpnico z vsemi potrebnimi prostori, da na ta način začne proces preoblikovanja in prestrukturiranja širšega območja, ki bo zahteval ponovno natečaj, kot ste slišali, ponovno spremembo in pripravo novega podrobnega prostorskega načrta. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k amandmaju nima pripomb pravnega značaja, prav tako nima pripomb pravnega značaja k samemu aktu. Hvala.

**GOSPOD ZORAN JANKOVIĆ**

Odpiram razpravo o aktu. Ni razprave o aktu. Odpiram razpravo o amandmaju. Petra Blajhribar Kubo.

... /// … iz dvorane – nerazumljivo … ///

**GOSPOD ZORAN JANKOVIĆ**

Zdaj pa zamenjajte ta računalnik, ker jaz če ga ne vidim, ga ne morem pritisniti. Ni bilo tako, da odpade. Gremo, ugotavljam navzočnost po celem aktu, celi točki. Rezultat navzočnosti: 32.

**Glasovanje poteka najprej O AMANDAJU, berem ga, ta čas glasujte**: **V prvem odstavku 2. člena se točka č) spremeni tako, da se glasi: »28. člen ZN PCL se v sedmem odstavku, ki določa dopustno etapnost izgradnje objektov, spremeni in sicer tako, da predstavljajo objekt A7, del objekta B7, ki je v območju lokacijske preveritve in del objekta B73, ki je v območju lokacijske preveritve, zaključene posamezne sklope, ki se lahko zgradijo kot samostojna etapa. V sklopu etape, v kateri se gradi objekt A7, je za potrebe objekta A7 dopustna tudi gradnja kletnih etaž, odprtih, nadkritih ali zaprtih dostopov in dovozov v klet (stopnišča, dvigala, klančine ipd.) kot tudi spremljajočih tehničnih prostorov v območju delov objektov B7 in B73;«.**

Glasovanje, rezultat o amandmaju je zaključeno:

**27 ZA,**

**6 PROTI.**

**In sedaj glasovanje poteka O PREDLOG SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del prostorske enote P7 v območju zazidalnega načrta za območje Potniškega centra Ljubljana skupaj s sprejetim amandmajem.**

Prosim za vaš glas.

Zaključujem:

**27 ZA,**

**6 PROTI.**

Sprejeto.

Prehajamo na zadnjo točko dnevnega reda.

**AD 15. OSNUTEK ODLOKA O POIMENOVANJU ULICE NA OBMOČJU MESTNE OBČINE LJUBLJANA**

Gradivo ste prejeli. Prosim gospo Ferenčak Marin, predsednico komisije, da poda uvodno obrazložitev.

**GOSPA STANKA FERENČAK MARIN**

Hvala lepa za besedo. Komisija za poimenovanje naselij in ulic Mestnega sveta Mestne občine Ljubljana je na podlagi 21. člena Zakona o določanju območij ter o imenovanju in označevanju naselij, ulic in stavb ter 27. člena Statuta Mestne občine Ljubljana pripravila predlog o poimenovanju Pomladne ulice. Predlog je usklajen s Četrtno skupnostjo Polje, ki tudi predlagatelj imena ulice, z Geodetsko upravo Republike Slovenije in Komisijo za standardizacijo zemljepisnih imen. Na komisiji je bil sprejet soglasno. Prosimo mestni svet za sprejem.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Razprava. Gospod Primc, izvolite.

**GOSPOD ALEŠ PRIMC**

Hvala lepa za besedo. Jaz podpiram poimenovanje Pomladno pot zato, ker je to tako lepo poimenovanje. Pomlad je lep, lepo obdobje v letu in na Pomladni poti bodo imeli pomladno pot skozi celo leto, tudi pozimi. Hkrati pa se mi zdi zelo pomembno, da ta Pomladna pot spominja tudi na slovensko pomlad, na čas demokratizacije in osamosvajanja Slovenije in bo prav gotovo marsikdo ob pomladni poti pomislil tudi na slovensko osamosvojitev in demokratizacijo. In še posebej se mi zdi to pomembno zato, ker je to prvi, res čisto prvi akt, dejanje izraza spoštovanja te sestave mestnega sveta do slovenske pomladi, tako da bom to pojmovanje pa res z velikim veseljem podprl. Hvala lepa.

**GOSPOD ZORAN JANKOVIĆ**

Ugotavljam navzočnosti po celoti točki. 36 za, navzočnost.

**Glasovanje poteka najprej O PREDLOG SKLEPA: Mestni svet Mestne občine Ljubljana sprejme osnutek Odloka o poimenovanju ulice na območju Mestne občine Ljubljana.**

Prosim za vaš glas.

Rezultat glasovanja:

**35 ZA,**

**1 PROTI.**

**GOSPOD ZORAN JANKOVIĆ**

Ker k odloku, če k osnutku odloka ni razprave oziroma ni pripomb, ki bi se nanašale na spremembe in dopolnitve njegovega besedila, se lahko sprejme po skrajšanem postopku. Ker k osnutku odloka ni bilo pripomb, ki bi se nanašale na spremembe in dopolnitve njegovega besedila in ker ni potrebna javna razgrnitev, v skladu s petim odstavkom 122. člena poslovnika mestnega sveta dajem na glasovanje

**Glasujemo o naslednjem PREDLOGU:** **Po sprejemu osnutka Odloka o poimenovanju ulice na območju Mestne občine Ljubljana Mestni svet Mestne občine Ljubljana še na isti seji preide na dokončno odločanje o predlogu odloka.**

Prosim za vaš glas.

**34 ZA,**

**0 PROTI.**

**In potem glasujemo O DOKONČNEM SKLEPU:** **Mestni svet Mestne občine Ljubljana sprejme predlog Odloka o poimenovanju ulice na območju Mestne občine Ljubljana.**

Prosim za vaš glas.

Zaključujem:

**34 ZA,**

**1 PROTI.**

S tem je današnja seja zaključena. Lepa hvala za udeležbo in vidimo se, če ne prej, 9. maja na gradu. Hvala lepa in srečno.

----------------------------------------------------------KONEC POSNETKA ŠT. T002-20250414-152315